               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.5.2016
            COM(2016) 343 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Ρουμανίας για το 2016και τη διατύπωση γνώμης του Συμβουλίου σχετικά με το πρόγραμμα σύγκλισης της Ρουμανίας για το 2016

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Ρουμανίας για το 2016

                  και τη διατύπωση γνώμης του Συμβουλίου σχετικά με το πρόγραμμα σύγκλισης της Ρουμανίας για το 2016

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,

               Έχοντας υπόψη τη σύσταση της Ευρωπαϊκής Επιτροπής
                  2
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  3
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 26 Νοεμβρίου 2015, η Επιτροπή εξέδωσε την Ετήσια Επισκόπηση της Ανάπτυξης
                  4
               , με την οποία σηματοδοτήθηκε η έναρξη του Ευρωπαϊκού Εξαμήνου του 2016 σχετικά με τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 17-18 Μαρτίου 2016. Στις 26 Νοεμβρίου 2015, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης
                  5
               , στην οποία η Ρουμανία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (2)Η έκθεση χώρας του 2016 για τη Ρουμανία
                  6
                δημοσιεύθηκε στις 26 Φεβρουαρίου 2016. Αξιολογήθηκε η πρόοδος της Ρουμανίας όσον αφορά την υλοποίηση των ειδικών για τη χώρα συστάσεων που είχαν εγκριθεί στις 14 Ιουλίου 2015 από το Συμβούλιο και η πρόοδος της Ρουμανίας ως προς την επίτευξη των εθνικών στόχων της στο πλαίσιο της στρατηγικής «Ευρώπη 2020». Περιελάμβανε επίσης τα αποτελέσματα της εμπεριστατωμένης επισκόπησης δυνάμει του άρθρου 5 του κανονισμού (ΕΕ) αριθ. 1176/2011. Στις 8 Μαρτίου 2016, η Επιτροπή παρουσίασε τα αποτελέσματα της εμπεριστατωμένης επισκόπησης.
                  7
                Από την ανάλυσή της, η Επιτροπή καταλήγει στο συμπέρασμα ότι η Ρουμανία δεν παρουσιάζει μακροοικονομικές ανισορροπίες.

               (3)Στις 28 Απριλίου 2016 η Ρουμανία υπέβαλε το εθνικό της πρόγραμμα μεταρρυθμίσεων για το 2016 και το πρόγραμμα σύγκλισης του 2016. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)Οι σχετικές ειδικές για τη χώρα συστάσεις εξετάστηκαν κατά τον προγραμματισμό των ευρωπαϊκών διαρθρωτικών και επενδυτικών ταμείων για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013, όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περισσότερες λεπτομέρειες σχετικά με τον τρόπο με τον οποίο προτίθεται να κάνει χρήση της παρούσας διάταξης σε κατευθυντήριες γραμμές σχετικά με την αποτελεσματικότητα των μέτρων, συνδέοντας την αποτελεσματικότητα των ευρωπαϊκών διαρθρωτικών και επενδυτικών ταμείων με τη χρηστή οικονομική διακυβέρνηση
                  8
               .

               (5)Το τρίτο πρόγραμμα χρηματοδοτικής συνδρομής για τη στήριξη του ισοζυγίου πληρωμών (2013-2015) έληξε στα τέλη του Σεπτεμβρίου 2015 χωρίς να ολοκληρωθεί η αξιολόγηση. Η τρίτη επίσημη αποστολή αξιολόγησης (16-30 Ιουνίου 2015) για να αξιολογηθεί η εφαρμογή των όρων του προγράμματος δεν έχει ολοκληρωθεί. Αν και επιτεύχθηκε μερική πρόοδος σε διάφορους τομείς, τα τρέχοντα και τα προηγούμενα επιτεύγματα του προγράμματος υπονομεύθηκαν σε βασικούς τομείς πολιτικής. Η εποπτεία μετά το πρόγραμμα ξεκίνησε την 1η Οκτωβρίου 2015 και θα συνεχιστεί μέχρι να επιστραφεί τουλάχιστον το 70% του δανείου που χορηγήθηκε στο πλαίσιο του πρώτου προγράμματος του ισοζυγίου πληρωμών, δηλαδή τουλάχιστον έως την άνοιξη του 2018.

               (6)Η Ρουμανία υπάγεται επί του παρόντος στο προληπτικό σκέλος του συμφώνου σταθερότητας και ανάπτυξης. Στο πρόγραμμα σύγκλισης του 2016, η κυβέρνηση σχεδιάζει επιδείνωση του ονομαστικού ισοζυγίου από -0,7 % το 2015 σε -2,9 % του ΑΕΠ το 2016 και το 2017. Το διαρθρωτικό ισοζύγιο αναμένεται να επιδεινωθεί επίσης. Το πρόγραμμα σκοπεύει να αποκλίνει από τον μεσοπρόθεσμο δημοσιονομικό στόχο - διαρθρωτικό έλλειμμα 1% του ΑΕΠ - το οποίο είχε επιτευχθεί το 2014 και το 2015 και δεν σχεδιάζει την επιστροφή σε αυτόν εντός της περιόδου του προγράμματος. Σύμφωνα με το πρόγραμμα σύγκλισης, ο δείκτης δημόσιου χρέους προς το ΑΕΠ αναμένεται να παραμείνει κάτω του 40%, κατά τον χρονικό ορίζοντα του προγράμματος. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι εύλογο για το 2016 και ελαφρώς ευνοϊκό για το 2017. Με βάση τις εαρινές προβλέψεις της Επιτροπής του 2016, προβλέπεται κίνδυνος σημαντικής απόκλισης τόσο το 2016 όσο και το 2017 σε βάση αμετάβλητων πολιτικών. Επιπλέον, οι εαρινές προβλέψεις 2016 της Επιτροπής προβλέπουν έλλειμμα της γενικής κυβέρνησης της τάξεως του 3,4% του ΑΕΠ για το 2017, υπερβαίνοντας την τιμή αναφοράς του 3% του ΑΕΠ που προβλέπει η Συνθήκη. Με βάση την αξιολόγηση του προγράμματος σύγκλισης και λαμβάνοντας υπόψη τις εαρινές προβλέψεις 2016 της Επιτροπής, το Συμβούλιο είναι της γνώμης ότι υπάρχει κίνδυνος μη συμμόρφωσης της Ρουμανίας με τις διατάξεις του συμφώνου σταθερότητας και ανάπτυξης. Ως εκ τούτου, θα χρειασθούν περαιτέρω μέτρα για να διασφαλιστεί η συμμόρφωση το 2016 και το 2017.

               (7)Το δημοσιονομικό πλαίσιο της Ρουμανίας είναι αποδεκτό όσον αφορά τις διατάξεις, αλλά δεν εφαρμόζεται αποτελεσματικά στην πράξη. Κανένα από τα πρόσφατα δημοσιονομικά μέτρα που αυξάνουν το έλλειμμα δεν εισήχθη ή υιοθετήθηκε ως μέρος της συνήθους διαδικασίας του προϋπολογισμού. Το 2015, δεν τηρήθηκε η απαίτηση οι νέες νομοθετικές πρωτοβουλίες για την αύξηση των κρατικών δαπανών ή τη μείωση των δημόσιων εσόδων να συνοδεύονται από εκτίμηση αντικτύπου εγκεκριμένη από το υπουργείο Οικονομικών, να τηρούνται τα ανώτατα όρια δαπανών, και να προτείνονται αντισταθμιστικά μέτρα για τη μείωση των εσόδων. Στην πράξη, το Δημοσιονομικό Συμβούλιο έχει ελάχιστο χρόνο για να αντιδράσει στις δημοσιονομικές προτάσεις και οι γνώμες και συστάσεις του δεν λαμβάνονται επαρκώς υπόψη. Ο προϋπολογισμός του 2016 θέτει ως στόχο δημοσιονομικό έλλειμμα ύψους 2,95 % του ΑΕΠ, οδηγώντας σε σημαντική απόκλιση από τον μεσοπρόθεσμο στόχο. Αυτό αποτελεί απομάκρυνση από το εθνικό δημοσιονομικό πλαίσιο.

               (8)Έχουν τεθεί σε εφαρμογή μια σειρά από μέτρα για τη βελτίωση της είσπραξης φόρων και την ενίσχυση της φορολογικής συμμόρφωσης. Σε αυτά περιλαμβάνονται οι υποχρεωτικές ταμειακές μηχανές, οι ενισχυμένοι κανόνες για τις πληρωμές με μετρητά, μια νέα διαδικασία εγγραφής στα μητρώα ΦΠΑ, η εντατικοποίηση του ελέγχου από τη φορολογική αρχή (ANAF) και η συνεχιζόμενη αναδιοργάνωση της αρχής αυτής. Ωστόσο, το υψηλό επίπεδο της φοροδιαφυγής και το χαμηλό επίπεδο φορολογικής συμμόρφωσης εξακολουθούν να αποτελούν πρόκληση. Η αδήλωτη εργασία και η μη δήλωση όλων των εισοδημάτων εξακολουθούν να επηρεάζουν τα φορολογικά έσοδα και να προκαλούν στρεβλώσεις στην οικονομία. Η αποτελεσματικότητα των μέτρων, μεταξύ των οποίων τα μέτρα από την επιθεώρηση εργασίας, για να περιοριστεί η αδήλωτη εργασία εξακολουθούν να είναι περιορισμένα.

               (9)Ο νόμος για την εξίσωση των ορίων ηλικίας συνταξιοδότησης ανδρών και γυναικών εκκρεμεί ενώπιον του Κοινοβουλίου από το 2013. Η έγκρισή του θα οδηγούσε σε αύξηση της συμμετοχής των γυναικών μεγαλύτερης ηλικίας στην αγορά εργασίας, μειώνοντας τις συνταξιοδοτικές διαφορές μεταξύ των φύλων και περιορίζοντας τον κίνδυνο της φτώχειας μεταξύ των ηλικιωμένων.

               (10)Οι συνθήκες της αγοράς εργασίας βελτιώθηκαν το 2015. Η ανεργία είναι χαμηλή και το ποσοστό απασχόλησης έχει αυξηθεί. Η μακροχρόνια ανεργία είναι κάτω από τον μέσο όρο της ΕΕ. Ωστόσο, εξακολουθούν να υπάρχουν σημαντικές προκλήσεις, ιδίως σε σχέση με το υψηλό ποσοστό των νέων εκτός απασχόλησης, εκπαίδευσης ή κατάρτισης, ενώ υπάρχει περιορισμένη ευαισθητοποίηση για την ενεργοποίηση τους με αποτελεσματικό τρόπο.

               (11)Ο εθνικός οργανισμός απασχόλησης υστερεί όσον αφορά την παροχή εξατομικευμένων υπηρεσιών σε άτομα που αναζητούν εργασία, και παρέχει περιορισμένες μόνον υπηρεσίες στους εργοδότες, παρά την υποχρεωτική διαβίβαση των κενών θέσεων στον εθνικό οργανισμό απασχόλησης. Έχει θεσπιστεί διαδικασία για την παροχή εξατομικευμένης στήριξης στις διάφορες κατηγορίες ανέργων, αλλά δεν έχει ακόμη τεθεί σε εφαρμογή. Η συνεργασία μεταξύ των υπηρεσιών απασχόλησης και των κοινωνικών υπηρεσιών είναι πολύ περιορισμένη, καθιστώντας την ενεργοποίηση των δικαιούχων κοινωνικής βοήθειας ακόμη δυσκολότερη.

               (12)Ο κατώτατος μισθός, ο οποίος είναι μεταξύ των χαμηλότερων στην ΕΕ, έχει αυξηθεί σημαντικά από το 2013. Η απουσία αντικειμενικών κριτηρίων για τον καθορισμό του δημιουργεί αβεβαιότητα. Συστάθηκε τριμερής ομάδα εργασίας για να ασχοληθεί με τη μεταρρύθμιση της διαδικασίας καθορισμού του κατώτατου μισθού, αλλά εξακολουθούν να μην υπάρχουν σαφείς οδηγίες και κριτήρια που λαμβάνουν υπόψη τον αντίκτυπό του στη δημιουργία θέσεων εργασίας, τις κοινωνικές συνθήκες και την ανταγωνιστικότητα. Συνολικά, ο κοινωνικός διάλογος παραμένει περιορισμένος.

               (13)Η Ρουμανία αντιμετωπίζει έναν από τους υψηλότερους κινδύνους φτώχειας ή κοινωνικού αποκλεισμού στην ΕΕ. Η ενεργοποίηση της συμμετοχής των ατόμων που λαμβάνουν κοινωνικά βοηθήματα στην αγορά εργασίας είναι πολύ περιορισμένη, ιδίως στις αγροτικές περιοχές. Ο κοινωνικός δείκτης αναφοράς, στον οποίο βασίζονται τα ποσά για κοινωνικές παροχές δεν επικαιροποιείται τακτικά σύμφωνα με το οικονομικό πλαίσιο, γεγονός το οποίο ενδέχεται να επηρεάσει την επάρκεια των παροχών με την πάροδο του χρόνου. Ο νόμος περί ελαχίστου εισοδήματος ένταξης, ο οποίος αναμένεται να βελτιώσει τη στοχοθέτηση και την επάρκεια των παροχών, καθώς και τη συμμετοχή όσων λαμβάνουν το ελάχιστο εισόδημα ένταξης στην αγορά εργασίας, έχει υποβληθεί στο Κοινοβούλιο για έγκριση. Ωστόσο, πολλά από τα μέτρα της κυβέρνησης για την καταπολέμηση της φτώχειας στοχεύουν στην αντιμετώπιση αυτού του προβλήματος, ακολουθώντας μια συνολική προσέγγιση (εκπαίδευση, υγεία, στέγαση, κοινωνικές παροχές, μεταφορές).

               (14)Η Ρουμανία εξακολουθεί να αντιμετωπίζει προκλήσεις στον τομέα της εκπαίδευσης. Αρκετές στρατηγικές καλύπτουν τη διά βίου μάθηση, την επαγγελματική εκπαίδευση και κατάρτιση, την τριτοβάθμια εκπαίδευση και την πρόωρη εγκατάλειψη του σχολείου. Ωστόσο, το ποσοστό πρόωρης εγκατάλειψης του σχολείου παραμένει αρκετά πάνω από τον μέσο όρο της ΕΕ, εν μέρει λόγω των σημαντικών καθυστερήσεων στην υλοποίηση της στρατηγικής που εγκρίθηκε το 2015. Τα προγράμματα πρόληψης και επανόρθωσης είναι περιορισμένα. Ευάλωτες ομάδες, όπως είναι οι Ρομά και τα παιδιά από φτωχές οικογένειες εξακολουθούν να αντιμετωπίζουν εμπόδια όσον αφορά την πρόσβαση και την ολοκλήρωση ποιοτικής εκπαίδευσης, ιδίως σε αγροτικές περιοχές. Στον τομέα της προσχολικής εκπαίδευσης και φροντίδας, η Ρουμανία έχει λάβει μέτρα για τη στήριξη της συμμετοχής των μειονεκτούντων μαθητών στο νηπιαγωγείο (4-6 ετών). Η παροχή υπηρεσιών για παιδιά προσχολικής ηλικίας από 0 έως 3 ετών εξακολουθεί να είναι περιορισμένη. Η πρόσφατη νομοθεσία για την επέκταση των διατάξεων για τις γονικές άδειες, καθώς και τα ανεπαρκή κίνητρα για εργασία, μπορεί να αυξήσουν τα εμπόδια για τη συμμετοχή των γυναικών στην αγορά εργασίας. Η συμμετοχή στην ανώτερη δευτεροβάθμια επαγγελματική εκπαίδευση και κατάρτιση είναι πάνω από τον μέσο όρο της ΕΕ, αλλά τα ποσοστά εγκατάλειψης της εκπαίδευσης αυτής παραμένουν υψηλά. Το ποσοστό ολοκλήρωσης της τριτοβάθμιας εκπαίδευσης αυξάνεται, αλλά η ποιότητα και η συνάφεια της τριτοβάθμιας εκπαίδευσης με την αγορά εργασίας είναι περιορισμένη. Η συμμετοχή στην εκπαίδευση των ενηλίκων είναι πολύ χαμηλή.

               (15)Τα αποτελέσματα στον τομέα της υγείας στη Ρουμανία είναι πενιχρά. Το προσδόκιμο ζωής κατά τη γέννηση είναι πολύ κάτω από τον μέσο όρο της ΕΕ, τόσο για τους άνδρες όσο και για τις γυναίκες. Η πρόσβαση στην υγειονομική περίθαλψη και η υπερβολική εξάρτηση από τη νοσοκομειακή περίθαλψη εξακολουθούν να αποτελούν μείζονες ανησυχίες. Οι ευρέως διαδεδομένες άτυπες πληρωμές μειώνουν την πρόσβαση των ατόμων με χαμηλά εισοδήματα σε υγειονομική περίθαλψη. Η Ρουμανία έχει λάβει μέτρα για τη βελτίωση της πρόσβασης στην υγειονομική περίθαλψη για τους συνταξιούχους με χαμηλό εισόδημα και τα άτομα σε απομακρυσμένες και απομονωμένες κοινότητες. Ένα δίκτυο κοινωνικών διαμεσολαβητών και διαμεσολαβητών υγείας είναι υπό ανάπτυξη και ένα σχέδιο νόμου έχει προταθεί για τις κοινοτικές υπηρεσίες. Η αποϊδρυματοποίηση των ατόμων με αναπηρία εξακολουθεί να αποτελεί πρόκληση.

               (16)Η Ρουμανία έχει λάβει μέτρα για την αντιμετώπιση της χαμηλής χρηματοδότησης του συστήματος υγειονομικής περίθαλψης και την αναποτελεσματική χρήση των δημόσιων πόρων. Οι εν λόγω μεταρρυθμίσεις περιλαμβάνουν την εκκαθάριση καθυστερούμενων οφειλών στον τομέα της υγείας, την ενίσχυση της βιωσιμότητας των φαρμακευτικών δαπανών, την εφαρμογή λύσεων ηλεκτρονικής υγείας, τη βελτίωση της χρηματοδότησης του συστήματος υγείας, τη χάραξη μιας στρατηγικής για τη μεταφορά πόρων από την νοσοκομειακή περίθαλψη στην προληπτική και την πρωτοβάθμια περίθαλψη, καθώς και κεντρικές διαδικασίες σύναψης δημόσιων συμβάσεων. Ωστόσο, η έλλειψη διοικητικής ικανότητας καθυστερεί την υλοποίηση της εθνικής στρατηγικής για την υγεία 2014-2020. Ειδικότερα, η αποτελεσματικότητα του συστήματος υγείας δυσχεραίνεται από καθυστερήσεις στον εξορθολογισμό του νοσοκομειακού τομέα και στη μετάβαση από την ενδονοσοκομειακή στην αποδοτικότερη ως προς το κόστος εξωνοσοκομειακή περίθαλψη.

               (17)Οι βασικές αναπτυξιακές ανισότητες στη Ρουμανία παρατηρούνται μεταξύ των αστικών και των αγροτικών περιοχών. Τα αποτελέσματα όσον αφορά την απασχόληση, τον κοινωνικό τομέα,την υγειονομική περίθαλψη και την εκπαίδευση είναι χαμηλότερα στις αγροτικές περιοχές και οι πολίτες έχουν πολύ πιο περιορισμένη πρόσβαση στην εκπαίδευση, τις ιατρικές υπηρεσίες, τις βασικές υπηρεσίες κοινής ωφελείας και τις δημόσιες υπηρεσίες, λόγω των περιορισμένων και κατακερματισμένων τοπικών διοικητικών ικανοτήτων. Εν τω μεταξύ, η κοινωνικοοικονομική ανάπτυξη των αγροτικών περιοχών είναι περιορισμένη εξαιτίας των μη ανεπτυγμένων υποδομών μεταφορών και των περιορισμένων δημόσιων και ιδιωτικών μεταφορών, σε συνδυασμό με το υψηλό κόστος μετακίνησης και την περιορισμένη πρόσβαση σε ευρυζωνικές υποδομές. Η χαμηλή προστιθέμενη αξία στη γεωργία και η έλλειψη οικονομικής διαφοροποίησης στις αγροτικές περιοχές εμποδίζουν την ανάπτυξη μιας βιώσιμης αγροτικής οικονομίας. Υψηλό ποσοστό του αγροτικού εργατικού δυναμικού εργάζεται στη γεωργία μερικής ή ολικής κάλυψης ιδίων αναγκών η οποία συνδέεται με αφανή ανεργία ή μη αµειβόµενη οικογενειακή εργασία, χαμηλή παραγωγικότητα και φτώχεια. Η δέσμη μέτρων για την καταπολέμηση της φτώχειας, η οποία πρόκειται να χρηματοδοτηθεί κυρίως με κονδύλια της ΕΕ, παρέχει μια ολοκληρωμένη προσέγγιση για την καταπολέμηση της φτώχειας, μεταξύ άλλων στις αγροτικές περιοχές. Υπάρχουν σχέδια για τη δημιουργία ολοκληρωμένων κοινοτικών ομάδων, οι οποίες θα προσφέρουν διάφορες ολοκληρωμένες υπηρεσίες σε κοινότητες που βρίσκονται σε μειονεκτική θέση, αλλά τα σχέδια αυτά δεν έχουν ακόμη τεθεί σε εφαρμογή.

               (18)Το στρατηγικό πλαίσιο για τη μεταρρύθμιση της δημόσιας διοίκησης ισχύει από το 2014, αλλά ο ρυθμός εκτέλεσής του ήταν αργός το 2015. Ορισμένες βασικές πρωτοβουλίες εγκρίθηκαν το 2016 προκειμένου να αυξηθεί η διαφάνεια και η αποτελεσματικότητα της λειτουργίας της δημόσιας διοίκησης. Ωστόσο, οι καθυστερήσεις στην υιοθέτηση μιας γενικής και διαφανούς προσέγγισης όσον αφορά τη διαχείριση των ανθρώπινων πόρων, ιδίως όσον αφορά τις προσλήψεις/διορισμούς, την αξιολόγηση, τους μισθούς, την εξέλιξη της σταδιοδρομίας σε όλες τις κατηγορίες προσωπικού, καθώς και την κατάρτιση, αφήνει περιθώρια για μια αυθαίρετη προσέγγιση των βασικών διαδικασιών και αποφάσεων. Το γεγονός αυτό, παράλληλα με τις ασταθείς οργανωτικές δομές, έχει αρνητικό αντίκτυπο στην ανεξαρτησία και τον επαγγελματισμό της δημόσιας διοίκησης και, ως εκ τούτου, στην αποτελεσματικότητα και την αποδοτικότητά του. Οι πολύπλοκες διοικητικές διαδικασίες, ένα αναποτελεσματικό σύστημα δημόσιων συμβάσεων και η εκτεταμένη διαφθορά περιορίζουν την παροχή υπηρεσιών (συμπεριλαμβανομένων των υπηρεσιών ηλεκτρονικής διακυβέρνησης), τόσο για το κοινό, όσο και για τις επιχειρήσεις. Ο στρατηγικός σχεδιασμός, η κατάρτιση προϋπολογισμού για κάθε πρόγραμμα, οι πρακτικές διαβούλευσης και η τεκμηριωμένη χάραξη πολιτικής εξακολουθούν να υποχρησιμοποιούνται. Οι προκλήσεις αυτές εμποδίζουν την εφαρμογή σημαντικών πολιτικών σε πολλούς τομείς, όπως την αποτελεσματική αξιοποίηση των διαθέσιμων κονδυλίων της ΕΕ και άλλη χρηματοδοτική στήριξη.

               (19)Οι κρατικές επιχειρήσεις οι οποίες κυριαρχούν στους βασικούς οικονομικούς τομείς τείνουν να έχουν χαμηλές επιδόσεις. Οι επιχειρήσεις αυτές απαντώνται ιδίως σε βασικούς κλάδους υποδομών, αντιπροσωπεύοντας το 44 % του κύκλου εργασιών και το 77 % της απασχόλησης στον τομέα της ενέργειας και το 24 % και 28 % αντίστοιχα στον τομέα των μεταφορών. Το επείγον κυβερνητικό διάταγμα 109/2011 για την εταιρική διακυβέρνηση των κρατικών επιχειρήσεων έγινε νόμος στις 10 Μαΐου 2016 περιλαμβάνοντας τροποποιήσεις ώστε οι διατάξεις να είναι περισσότερο ευθυγραμμισμένες με τις διεθνείς ορθές πρακτικές. Η Ρουμανία επανέλαβε την πρόσληψη επαγγελματικών μάνατζερ σε αντικατάσταση της προσωρινής διοίκησης αρκετών κρατικών επιχειρήσεων, αλλά η πρόοδος ήταν πιο αργή απ' ό,τι είχε ανακοινωθεί αρχικά. Η διαφάνεια και η λογοδοσία των κρατικών επιχειρήσεων θα μπορούσε να βελτιωθεί εάν επιταχυνόταν η έγκριση των ετήσιων προϋπολογισμών και η έγκριση και δημοσίευση των ελεγμένων ετήσιων λογαριασμών. Ένας νέος νόμος περί ιδιωτικοποιήσεων βρίσκεται στο στάδιο της προετοιμασίας. Ωστόσο, μπορεί να περιλαμβάνει διατάξεις που είναι ασύμβατες με τη νομοθεσία για την εταιρική διακυβέρνηση. Ιδιαίτερη ανησυχία προκαλούν οι πιθανές επικαλύψεις όσον αφορά τις ευθύνες του ειδικού διαχειριστή της ιδιωτικοποίησης και της διοίκησης μιας εταιρείας.

               (20)Παρά τις προσπάθειες των δικαστικών θεσμών για την αντιμετώπιση της διαφθοράς υψηλού επιπέδου, η διαφθορά εξακολουθεί να υφίσταται σε πολλούς τομείς της οικονομίας και σε αυτήν εμπλέκονται διορισμένοι ή εκλεγμένοι αξιωματούχοι σε όλα τα επίπεδα διακυβέρνησης, καθώς και δημόσιοι υπάλληλοι και οι υπάλληλοι δημόσιων οργανισμών. Σημαντικές δικαστικές μεταρρυθμίσεις τίθενται σε εφαρμογή, αλλά εξακολουθούν να υπάρχουν ανησυχίες για τον υψηλό φόρτο εργασίας στα δικαστήρια, την προβλεψιμότητα και την ορθή εκτέλεση των δικαστικών αποφάσεων καθώς και τις εξωτερικές πιέσεις που δέχονται οι δικαστές. Στο πλαίσιο του μηχανισμού συνεργασίας και ελέγχου, η Ρουμανία δέχεται συστάσεις στους τομείς της δικαστικής μεταρρύθμισης και της καταπολέμησης της διαφθοράς. Οι τομείς αυτοί δεν καλύπτονται από τις ειδικές ανά χώρα συστάσεις για τη Ρουμανία.

               (21)Η ευρωστία του χρηματοπιστωτικού τομέα έχει βελτιωθεί. Ωστόσο, ο τομέας παραμένει ευάλωτος σε εσωτερικές νομικές πρωτοβουλίες. Ο πρόσφατα ψηφισθείς νόμος περί απαλλαγής από χρέη, με αναδρομική εφαρμογή για το υφιστάμενο απόθεμα δανείων, μπορεί να αποτελέσει πρόκληση για πολλά πιστωτικά ιδρύματα και να οδηγήσει σε μείωση των πιστωτικών δραστηριοτήτων στο μέλλον. Ο νόμος αυτός μπορεί να αυξήσει τους κινδύνους για τη σταθερότητα του χρηματοπιστωτικού τομέα με συνέπειες για ολόκληρη την οικονομία. Άλλες εξελίξεις που ενδέχεται να έχουν αρνητικό αντίκτυπο στις τράπεζες είναι μεταξύ άλλων η πρόταση για τη μετατροπή των δανείων που έχουν ληφθεί σε ξένο νόμισμα σε δάνεια σε εγχώριο νόμισμα και ορισμένες δικαστικές αποφάσεις σχετικά με τις καταχρηστικές συμβατικές ρήτρες στις συμβάσεις δανείου.

               (22)Οι ανεπαρκείς ή χαμηλής ποιότητας υποδομές αποτελούν έναν από τους παράγοντες που δημιουργούν τα περισσότερα προβλήματα στην επιχειρηματική δραστηριότητα στη Ρουμανία και αποτελούν εμπόδιο για το εμπόριο και την οικονομική ανάπτυξη. Παρά την πρόσφατη ελαφρά βελτίωση, η Ρουμανία εξακολουθεί να κατατάσσεται τελευταία μεταξύ των χωρών της περιοχής όσον αφορά την εκτίμηση της ποιότητας των υποδομών μεταφορών και επικοινωνιών. Το οδικό της δίκτυο είναι μικρό σε σύγκριση με εκείνο των άλλων χωρών της περιοχής και με το μέγεθος της χώρας. Η έκδοση του ρυθμιστικού σχεδίου για τις μεταφορές και της συνοδευτικής μεταρρύθμισης του σιδηροδρομικού τομέα έχει καθυστερήσει επανειλημμένα.

               (23)Η Ρουμανία έχει το δεύτερο χαμηλότερο επίπεδο δημόσιων επενδύσεων μεταξύ των χωρών της περιοχής και είναι η μόνη χώρα από αυτές στην οποία οι δημόσιες επενδύσεις μειώνονται κάθε χρόνο από το 2008. Πρόσφατα κατέβαλε και συνεχίζει να καταβάλει προσπάθειες για την ενίσχυση της διυπουργικής συνεργασίας, την αναδιοργάνωση του συστήματος δημόσιων συμβάσεων και τη βελτίωση του σχεδιασμού και της υλοποίησης των επενδυτικών σχεδίων. Παρ' όλα αυτά, η προετοιμασία των σχεδίων δημοσίων επενδύσεων εξακολουθεί να είναι ανεπαρκής και να επιδέχεται εξωτερικής επιρροής. Η επιλογή των σχεδίων εξακολουθεί να δυσχεραίνεται από την έλλειψη μεσοπρόθεσμου και μακροπρόθεσμου σχεδιασμού καθώς και στρατηγικών προτεραιοτήτων, την ανάγκη να επιτευχθεί συμφωνία μεταξύ πολυάριθμων φορέων λήψης αποφάσεων, την περιορισμένη εξουσία επιβολής του νόμου που διαθέτει η μονάδα αξιολόγησης δημόσιων επενδύσεων του υπουργείου Δημόσιων Οικονομικών και την έλλειψη κριτηρίων επιλογής στο εθνικό πρόγραμμα τοπικής ανάπτυξης.

               (24)Παρά τις σημαντικές βελτιώσεις στην ανταγωνιστικότητα του κόστους και τις εμπορικές της επιδόσεις, η μη σχετιζόμενη με το κόστος ανταγωνιστικότητα εξακολουθεί να αποτελεί πρόκληση για τη Ρουμανία. Τα διαρθρωτικά εμπόδια παρεμποδίζουν την μετάβαση προς μια οικονομία υψηλότερης προστιθέμενης αξίας και περιορίζουν την ικανότητα της Ρουμανίας να προωθήσει τη βιώσιμη ανάπτυξη. Η πολυπλοκότητα των διοικητικών διαδικασιών, η μεταβλητότητα των δημοσιονομικών και φορολογικών πολιτικών και το υποτονικό επιχειρηματικό περιβάλλον εξακολουθούν να επηρεάζουν τις επενδυτικές αποφάσεις. Το υψηλό επίπεδο της φοροδιαφυγής και της αδήλωτης εργασίας επιφέρει μείωση των φορολογικών εσόδων και στρέβλωση της οικονομίας. Η πρόσβαση των μικρών και μεσαίων επιχειρήσεων σε χρηματοδότηση εξακολουθεί να είναι περιορισμένη.

               (25)Στο πλαίσιο του ευρωπαϊκού εξαμήνου, η Επιτροπή προέβη σε διεξοδική ανάλυση της οικονομικής πολιτικής της Ρουμανίας και τη δημοσίευσε στην έκθεση για τη χώρα για το 2016. Επίσης, αξιολόγησε το πρόγραμμα σύγκλισης και το εθνικό πρόγραμμα μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί στη Ρουμανία τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Ρουμανία αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 4 κατωτέρω.

               (26)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης και η γνώμη του
                  9
                αποτυπώνεται ιδίως στη σύσταση 1 κατωτέρω.

               ΣΥΝΙΣΤΑ στη Ρουμανία να αναλάβει δράση το 2016 και το 2017 προκειμένου:

               1.Να περιορίσει την απόκλιση από τον μεσοπρόθεσμο δημοσιονομικό στόχο το 2016 και να επιτύχει ετήσια δημοσιονομική προσαρμογή 0,5 % του ΑΕΠ το 2017 εκτός εάν ο μεσοπρόθεσμος δημοσιονομικός στόχος τηρηθεί με μικρότερη προσπάθεια. Να διασφαλίσει την εφαρμογή του δημοσιονομικού πλαισίου και να ενισχύσει περαιτέρω τη φορολογική συμμόρφωση και την είσπραξη φόρων. Να διασφαλίσει ότι οι νομοθετικές πρωτοβουλίες δεν υπονομεύουν την ασφάλεια δικαίου και δεν θέτουν σε κίνδυνο τη χρηματοπιστωτική σταθερότητα. Εφόσον είναι αναγκαίο, να θεσπίσει μέτρα για τον μετριασμό των εν λόγω κινδύνων.

               2.Να ενισχύσει τις υπηρεσίες του εθνικού οργανισμού απασχόλησης προς τους εργοδότες και τους αναζητούντες εργασία, ιδίως με την προσαρμογή των υπηρεσιών στο προφίλ των ατόμων που αναζητούν εργασία, βελτιώνοντας τη σύνδεσή τους με τις κοινωνικές υπηρεσίες και προσεγγίζοντας τους μη εγγεγραμμένους νέους. Να θεσπίσει, σε διαβούλευση με τους κοινωνικούς εταίρους, αντικειμενικά κριτήρια για τον καθορισμό του κατώτατου μισθού. Να αναλάβει δράση για την πρόληψη της πρόωρης αποχώρησης από το σχολείο και την αύξηση της παροχής ποιοτικής εκπαίδευσης, ιδίως μεταξύ των Ρομά. Να εγκρίνει την εξίσωση της ηλικίας συνταξιοδότησης για τους άνδρες και τις γυναίκες.

               3.Να περιορίσει τις άτυπες πληρωμές στο σύστημα υγειονομικής περίθαλψης και να αυξήσει τη διαθεσιμότητα της εξωνοσοκομειακής περίθαλψης. Να ενισχύσει την ανεξαρτησία και τη διαφάνεια της διαχείρισης ανθρωπίνων πόρων στη δημόσια διοίκηση. Να απλοποιήσει τις διοικητικές διαδικασίες για τις επιχειρήσεις και τους πολίτες. Να ενισχύσει την εταιρική διακυβέρνηση των κρατικών επιχειρήσεων.

               4.Να βελτιώσει την πρόσβαση σε ολοκληρωμένες δημόσιες υπηρεσίες, να επεκτείνει τις βασικές υποδομές και να προωθήσει την οικονομική διαφοροποίηση, ιδίως στις αγροτικές περιοχές. Να θεσπίσει και να υλοποιήσει το ρυθμιστικό σχέδιο για τις μεταφορές. Να ενισχύσει την ιεράρχηση και την προετοιμασία του σχεδίου δημόσιων επενδύσεων.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  COM(2016) 343 final.

                     (3)
                  P8_TA(2016)0058, P8_TA(2016)0059, και P8_TA(2016)0060.

                     (4)
                  COM(2015) 690 final.

                     (5)
                  COM(2015) 691 final.

                     (6)
                  SWD(2016) 91final.

                     (7)
                  COM(2016) 95 final.

                     (8)
                  COM(2014) 494 final.

                     (9)
                  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.5.2016
            COM(2016) 345 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Σλοβακίας για το 2016και τη διατύπωση γνώμης του Συμβουλίου σχετικά με το πρόγραμμα σταθερότητας της Σλοβακίας για το 2016

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Σλοβακίας για το 2016

                  και τη διατύπωση γνώμης του Συμβουλίου σχετικά με το πρόγραμμα σταθερότητας της Σλοβακίας για το 2016

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τη σύσταση της Ευρωπαϊκής Επιτροπής
                  2
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  3
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 26 Νοεμβρίου 2015, η Επιτροπή εξέδωσε την Ετήσια Επισκόπηση της Ανάπτυξης
                  4
               , με την οποία σηματοδοτήθηκε η έναρξη του Ευρωπαϊκού Εξαμήνου του 2016 σχετικά με τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 17-18 Μαρτίου 2016. Στις 26 Νοεμβρίου 2015, βάσει του κανονισμού (ΕΕ) αριθ. 1176/2011, η Επιτροπή εξέδωσε την Έκθεση του Μηχανισμού Επαγρύπνησης
                  5
               , στην οποία διαπίστωσε ότι η Σλοβακία δεν συγκαταλέγεται μεταξύ των κρατών μελών για τα οποία απαιτείται εμπεριστατωμένη επισκόπηση. Την ίδια ημέρα, η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ
                  6
               . Η εν λόγω σύσταση εγκρίθηκε από το Ευρωπαϊκό Συμβούλιο στις 18-19 Φεβρουαρίου 2016 και εκδόθηκε από το Συμβούλιο στις 8 Μαρτίου 2016. Ως χώρα που έχει ως εθνικό νόμισμα το ευρώ και λαμβάνοντας υπόψη τη στενή διασύνδεση των οικονομιών στην Οικονομική και Νομισματική Ένωση, η Σλοβακία θα πρέπει να εξασφαλίσει την πλήρη και έγκαιρη εφαρμογή της σύστασης.

               (2)Η έκθεση του 2016 για τη Σλοβακία δημοσιεύθηκε στις 26 Φεβρουαρίου 2016
                  7
               . Στην έκθεση αξιολογήθηκε η πρόοδος της Σλοβακίας όσον αφορά την εφαρμογή των ειδικών για τη χώρα συστάσεων που εκδόθηκαν από το Συμβούλιο στις 14 Ιουλίου 2015 και η πρόοδος της Σλοβακίας προς την επίτευξη των εθνικών στόχων της στρατηγικής «Ευρώπη 2020»

               (3)Στις 29 Απριλίου 2016, η Σλοβακία υπέβαλε το εθνικό της πρόγραμμα μεταρρυθμίσεων για το 2016 και το πρόγραμμα σταθερότητας του 2016. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)Σχετικές ειδικές για τη χώρα συστάσεις διατυπώθηκαν στον προγραμματισμό των ευρωπαϊκών διαρθρωτικών και επενδυτικών ταμείων για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013, όπου είναι αναγκαίο, για τη στήριξη της υλοποίησης των σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του Συμφώνου Εταιρικής Σχέσης του και των σχετικών προγραμμάτων. Η Επιτροπή έχει παράσχει περαιτέρω λεπτομέρειες για τον τρόπο με τον οποίο θα κάνει χρήση αυτής της διάταξης σε κατευθυντήριες οδηγίες σχετικά με την εφαρμογή των μέτρων που συνδέουν την αποτελεσματικότητα των ευρωπαϊκών διαρθρωτικών και επενδυτικών ταμείων με τη χρηστή οικονομική διακυβέρνηση
                  8
               .

               (5)Η Σλοβακία υπόκειται επί του παρόντος στο προληπτικό σκέλος του Συμφώνου Σταθερότητας και Ανάπτυξης. Σύμφωνα με το πρόγραμμα σταθερότητας του 2016, η κυβέρνηση στοχεύει να βελτιώσει το ονομαστικό έλλειμμα στο -1,9% του ΑΕΠ το 2016 και περαιτέρω σταδιακά στο -1,3% του ΑΕΠ το 2017. Σύμφωνα με το πρόγραμμα σταθερότητας, ο μεσοπρόθεσμος δημοσιονομικός στόχος - διαρθρωτικό έλλειμμα 0,5% του ΑΕΠ - αναμένεται να επιτευχθεί το 2019. Σύμφωνα με το πρόγραμμα, ο δείκτης χρέους της κυβέρνησης προς το ΑΕΠ αναμένεται να φθάσει το 2016 το 52,9% και να συνεχίσει την πτωτική του πορεία σε 47,3% το 2019. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι ευλογοφανές. Ωστόσο, δεν έχουν ακόμη προσδιοριστεί επαρκώς τα μέτρα στήριξης των προβλεπόμενων στόχων για το έλλειμμα από το 2017 και μετά. Με βάση τις εαρινές προβλέψεις της Επιτροπής του 2016, υπάρχει κίνδυνος η Σλοβακία να σημειώσει κάποια απόκλιση από τον μεσοπρόθεσμο δημοσιονομικό στόχο το 2016, ενώ αναμένεται να συμμορφωθεί με τη συνιστώμενη προσαρμογή το 2017 σε βάση αμετάβλητων πολιτικών. Με βάση την αξιολόγηση του προγράμματος σταθερότητας και λαμβανομένων υπόψη των εαρινών προβλέψεων της Επιτροπής για το 2016, το Συμβούλιο είναι της γνώμης ότι η Σλοβακία αναμένεται να συμμορφωθεί σε γενικές γραμμές προς τις διατάξεις του Συμφώνου Σταθερότητας και Ανάπτυξης. Παρά ταύτα, θα χρειασθούν περαιτέρω μέτρα για να διασφαλίσει τη συμμόρφωση το 2016. Για το σκοπό αυτό, θα ήταν ζωτικής σημασίας να θεσπιστούν τα από καιρό προγραμματισμένα δεσμευτικά ανώτατα όρια δαπανών και να εφαρμοστεί το πρόγραμμα αξιολόγησης της αποδοτικότητας των δαπανών για την αύξηση της αποτελεσματικότητας των δημοσίων δαπανών, με προγραμματισμένες αναθεωρήσεις δαπανών σε επιλεγμένους τομείς.

               (6)Η μακροπρόθεσμη βιωσιμότητα των δημόσιων οικονομικών στη Σλοβακία εξακολουθεί να αποτελεί πρόκληση. Αυτό οφείλεται κυρίως στην προβλεπόμενη αύξηση των δαπανών λόγω της δημογραφικής γήρανσης στον τομέα της υγειονομικής περίθαλψης και των συντάξεων. Η αύξηση των συνταξιοδοτικών δαπανών της Σλοβακίας έως το 2060 αναμένεται να είναι από τις μεγαλύτερες στην ΕΕ, λόγω της γήρανσης του πληθυσμού και της υπογεννητικότητας. Η νόμιμη ηλικία συνταξιοδότησης στη Σλοβακία είναι συγκριτικά χαμηλή, γεγονός που οφείλεται εν μέρει στο προσδόκιμο ζωής. Οι δαπάνες για την υγειονομική περίθαλψη αποτελούν τη βασική κινητήρια δύναμη των δαπανών που συνδέονται με τη γήρανση του πληθυσμού. Οι δημόσιες δαπάνες για την υγειονομική περίθαλψη προβλέπεται να αυξηθούν σημαντικά μακροπρόθεσμα, αν και από συγκριτικά χαμηλό επίπεδο. Παρά την πρόοδο που έχει σημειωθεί, οι δείκτες υγείας παραμένουν σε πολύ χαμηλά επίπεδα στη Σλοβακία. Για να αυξήσει την αποδοτικότητα του τομέα της ιατροφαρμακευτικής περίθαλψης, η κυβέρνηση λαμβάνει μέτρα τόσο για την ενδονοσοκομειακή όσο και την εξωνοσοκομειακή περίθαλψη. Οι προσπάθειες για καθιέρωση ενός ολοκληρωμένου μοντέλου περίθαλψης συνεχίζονται. Η επιτυχία αυτής της μεταρρύθμισης θα εξαρτηθεί πιθανότατα από τον ενστερνισμό της από τους κύριους ενδιαφερομένους, την ενοποίηση των κέντρων υγείας και των νοσοκομείων, καθώς και το κατάλληλο προσωπικό. Παρά τα μέτρα που λαμβάνονται για να περιοριστεί η περαιτέρω συσσώρευση χρέους σε δημόσια νοσοκομεία, ορισμένα εξακολουθούν να βρίσκονται σε δεινή οικονομική κατάσταση. Εξακολουθούν να υπάρχουν προκλήσεις όσον αφορά την πλήρη αναστροφή των αρνητικών τάσεων των δαπανών, όπως η αναδιάρθρωση των νοσοκομειακών υποδομών, η καθιέρωση ενός μελλοντικού συστήματος επιστροφών και η αύξηση του ανταγωνισμού στις δημόσιες συμβάσεις στον τομέα της υγειονομικής περίθαλψης. Όσον αφορά την περίθαλψη σε εξωτερικά ιατρεία, ο μικρός προληπτικός ρόλος των ιατρών γενικής ιατρικής οφείλεται εν μέρει στην αναποτελεσματική κατανομή αρμοδιοτήτων μεταξύ ιατρών γενικής ιατρικής και ειδικευμένων ιατρών ενώ ευνοείται η προσφυγή σε πιο δαπανηρή εξειδικευμένη περίθαλψη. Όσον αφορά τη φορολογία, τα μέτρα της κυβέρνησης για την καταπολέμηση της φορολογικής απάτης έχουν συμβάλει στη βελτίωση της είσπραξης των φόρων, ιδίως στον τομέα του φόρου προστιθέμενης αξίας (ΦΠΑ). Ωστόσο, το έλλειμμα ΦΠΑ εξακολουθεί να είναι μεγάλο, υποδηλώνοντας ένα διαρκές πρόβλημα συμμόρφωσης. Λόγω της ιδιαίτερης έμφασης στην είσπραξη του ΦΠΑ τα τελευταία έτη έχει ελαττωθεί η προσοχή σε άλλους σημαντικούς τομείς της φορολογίας, όπως τη φορολογία εισοδήματος. Επιπλέον, λόγω της επικέντρωσης στον λογιστικό έλεγχο, δεν έχουν αναπτυχθεί επαρκώς άλλοι ρόλοι της φορολογικής διοίκησης όπως η είσπραξη φορολογικών οφειλών. Αυτό σημαίνει ότι υπάρχει περιθώριο βελτίωσης της κατανομής των πόρων στο φορολογικό σύστημα. Δεν έχει ακόμη αναπτυχθεί στρατηγική για τον καθορισμό στόχων συμμόρφωσης.

               (7)Παρά τις βελτιώσεις στην αγορά εργασίας που απορρέουν από την ικανοποιητική οικονομική ανάκαμψη και τα πρόσφατα μέτρα πολιτικής, η μακροχρόνια ανεργία παραμένει πρόβλημα. Το ποσοστό της μακροχρόνιας ανεργίας εξακολουθεί να είναι ένα από τα υψηλότερα στην ΕΕ (7,6% έναντι 4,3% στην ΕΕ συνολικά κατά το τρίτο τρίμηνο του 2015). Αυτό πλήττει ιδιαίτερα τους περιθωριοποιημένους Ρομά, τα άτομα με χαμηλά προσόντα και τους νέους. Έχουν ληφθεί μέτρα για την αντιμετώπιση της ανεργίας στον τομέα της επαγγελματικής εκπαίδευσης και κατάρτισης, με τις επιδοτούμενες θέσεις εργασίας και την παροχή συμβουλών για εύρεση εργασίας. Ωστόσο, η επιτυχής εφαρμογή των περισσότερων από αυτές τις μεταρρυθμίσεις θα εξαρτηθεί από την ικανότητα των δημόσιων υπηρεσιών απασχόλησης. Παρά την αναδιοργάνωση της κεντρικής υπηρεσίας εργασίας και τη βελτίωση της πρόσβασης στην κατάρτιση, εξακολουθούν να υπάρχουν δυσκολίες όσον αφορά την παροχή εξατομικευμένης στήριξης στους μακροχρόνια ανέργους και τις ευάλωτες ομάδες. Η συμμετοχή των Ρομά στη σλοβακική αγορά εργασίας εξακολουθεί να είναι πολύ μικρή και η πορεία προς την αύξηση του ποσοστού απασχόλησής τους είναι βραδεία. Τα χαμηλά επίπεδα εκπαίδευσης και δεξιοτήτων καθώς και οι διακρίσεις αποτελούν παράγοντες που επηρεάζουν τη χαμηλή συμμετοχή τους στην αγορά εργασίας. Το μικρό ποσοστό απασχόλησης των γυναικών σε αναπαραγωγική ηλικία αντικατοπτρίζει τις μακρές περιόδους γονικής άδειας (έως τρία έτη), την έλλειψη υπηρεσιών παιδικής μέριμνας, ιδίως για παιδιά ηλικίας κάτω των τριών ετών, το υψηλό κόστος της παιδικής μέριμνας και την περιορισμένη χρήση ευέλικτων εργασιακών ρυθμίσεων. Επιπλέον, οι περιφερειακές ανισότητες εξακολουθούν να υφίστανται, το ποσοστό ανεργίας στην ανατολική Σλοβακία εξακολουθεί να είναι διπλάσιο από αυτό της Μπρατισλάβα. Όσον αφορά τη διακυβέρνηση των υπηρεσιών της αγοράς εργασίας, τα μέτρα που έχουν ληφθεί κατά τους τελευταίους μήνες δεν προβλέπουν μια προσέγγιση ειδικά προσαρμοσμένη στην αντιμετώπιση των διαρθρωτικών προκλήσεων της σλοβακικής αγοράς εργασίας.

               (8)Το εκπαιδευτικό σύστημα δεν είναι επαρκώς προσανατολισμένο στην αύξηση του οικονομικού δυναμικού της Σλοβακίας. Τα εκπαιδευτικά αποτελέσματα είναι χαμηλά σε σχέση με τα διεθνή πρότυπα και έχουν επιδεινωθεί. Αυτό συνδέεται σε μεγάλο βαθμό με την ανεπάρκεια της εκπαίδευσης των εκπαιδευτικών και τη χαμηλή ελκυστικότητα του επαγγέλματος του εκπαιδευτικού. Παρά την αύξηση των αποδοχών των εκπαιδευτικών κατά 4% το 2016, οι χαμηλές αμοιβές και η ανεπαρκής πρακτική άσκηση είναι μερικοί από τους παράγοντες που καθιστούν το επάγγελμα μη ελκυστικό για τους νέους. Η νομοθεσία για την εξάλειψη των διαχωρισμών που θεσπίστηκε πρόσφατα δεν έχει ακόμη εφαρμοστεί για την επίτευξη θετικών αλλαγών και την αύξηση της συμμετοχής των Ρομά στην κανονική εκπαίδευση, συμπεριλαμβανομένης της προσχολικής εκπαίδευσης.

               (9)Η αναποτελεσματικότητα εξακολουθεί να βαρύνει τη δημόσια διοίκηση. Ο αποτελεσματικός συντονισμός είναι ανεπαρκής, λόγω της κατακερματισμένης και ανελαστικής οργάνωσης της δημόσιας διοίκησης. Η έγκριση της στρατηγικής για τη διαχείριση ανθρώπινων πόρων τον Οκτώβριο του 2015 αποτελεί θετικό βήμα. Ωστόσο, ο νέος νόμος περί δημοσίων υπηρεσιών, που αποτελεί απαραίτητη προϋπόθεση για την επιτυχή εφαρμογή της, δεν έχει ακόμη εγκριθεί. Η κυβέρνηση έχει λάβει ορισμένα μέτρα για την αντιμετώπιση της διαφθοράς, αλλά ο αντίκτυπός τους είναι μέχρι στιγμής περιορισμένος. Ειδικότερα, η Σλοβακία έχει μικρό ιστορικό στην κίνηση ποινικής διαδικασίας και στη δίωξη υποθέσεων διαφθοράς, περιλαμβανομένων των παράνομων πρακτικών στον τομέα των δημοσίων συμβάσεων. Οι διαδικασίες οικοδομικών αδειών για επενδύσεις και έργα υποδομής μεγάλης κλίμακας έχουν μειωθεί. Η μη ενοποιημένη διακυβέρνηση, η έλλειψη τεκμηριωμένου σχεδιασμού των διαδικασιών δημοσίων προμηθειών, ο ελλιπής επαγγελματισμός, οι συγκρούσεις συμφερόντων, οι ειδικά σχεδιασμένες συγγραφές υποχρεώσεων και η υπερβολική χρήση ανάθεσης με βάση το κριτήριο της κατώτατης τιμής έχουν ως αποτέλεσμα περιορισμένο ανταγωνισμό με βάση την ποιότητα. Αναφέρεται διαρκώς ότι οι αδυναμίες των δημόσιων συμβάσεων επηρεάζουν την αποτελεσματική κατανομή των δημοσίων πόρων. Οι συχνές τροποποιήσεις της νομοθεσίας και οι επαχθείς διοικητικές διαδικασίες και απαιτήσεις πλήττουν την επιχειρηματικότητα στη Σλοβακία. Τα μεγάλα διοικητικά και κανονιστικά εμπόδια σχετικά με ορισμένες επαγγελματικές υπηρεσίες και βιομηχανίες δικτύου, οι αδυναμίες σε ορισμένους τομείς, όπως η εκτέλεση συμβάσεων και η επίλυση ζητημάτων αφερεγγυότητας, καθώς και οι μακροχρόνιες ανησυχίες όσον αφορά την ποιότητα του δικαστικού συστήματος πλήττουν το επιχειρηματικό περιβάλλον και αποθαρρύνουν τις επενδύσεις. Έχουν ληφθεί ορισμένα μέτρα για τη διευκόλυνση της επιχειρηματικής δραστηριότητας, όπως το Κέντρο για τη βελτίωση της νομοθεσίας, που συστάθηκε τον Οκτώβριο του 2015, και η δρομολόγηση του Εθνικού Κέντρου Επιχειρήσεων στις αρχές του 2016. Ωστόσο, η ψήφιση του νόμου για τις μικρές επιχειρήσεις στο πλαίσιο της στρατηγικής για τις ΜΜΕ έχει αναβληθεί.

               (10)Στο πλαίσιο του Ευρωπαϊκού Εξαμήνου η Επιτροπή διενήργησε διεξοδική ανάλυση της οικονομικής πολιτικής της Σλοβακίας και τη δημοσίευσε στην έκθεση του 2016 για τη χώρα. Προέβη επίσης σε αξιολόγηση του προγράμματος σταθερότητας και του εθνικού προγράμματος μεταρρυθμίσεων, καθώς και των επακόλουθων ενεργειών σε συνέχεια των συστάσεων που διατυπώθηκαν προς τη Σλοβακία τα προηγούμενα έτη. Έλαβε υπόψη όχι μόνο τη χρησιμότητά τους για την άσκηση διατηρήσιμης δημοσιονομικής και κοινωνικοοικονομικής πολιτικής στη Σλοβακία, αλλά και το κατά πόσο συνάδουν με τους κανόνες και τις κατευθύνσεις της ΕΕ, δεδομένης της ανάγκης να ενισχυθεί η συνολική οικονομική διακυβέρνηση της ΕΕ με την παροχή εισροών σε επίπεδο ΕΕ για μελλοντικές εθνικές αποφάσεις. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 3 κατωτέρω.

               (11)Στο πλαίσιο αυτής της αξιολόγησης, το Συμβούλιο εξέτασε το πρόγραμμα σταθερότητας και η γνώμη του αποτυπώνεται ειδικότερα στην κατωτέρω σύσταση 1.

               ΣΥΝΙΣΤΑ στη Σλοβακία να αναλάβει δράση το 2016 και το 2017 προκειμένου:

               1.Να επιτύχει ετήσια δημοσιονομική προσαρμογή ύψους 0,25% του ΑΕΠ για την επίτευξη του μεσοπρόθεσμου δημοσιονομικού στόχου το 2016 και 0,5% του ΑΕΠ το 2017. Να βελτιώσει τη σχέση κόστους/αποτελεσματικότητας του συστήματος υγειονομικής περίθαλψης. Να λάβει μέτρα για την αύξηση της φορολογικής συμμόρφωσης.

               2.Να βελτιώσει τα μέτρα ενεργοποίησης για τους μακροχρόνια ανέργους και άλλες μειονεκτούσες ομάδες, συμπεριλαμβανομένων των εξατομικευμένων υπηρεσιών και της στοχευμένης κατάρτισης. Να διευκολύνει την απασχόληση των γυναικών, ιδίως επεκτείνοντας την παροχή οικονομικά προσιτών και ποιοτικών υπηρεσιών παιδικής μέριμνας. Να βελτιώσει τα εκπαιδευτικά αποτελέσματα, καθιστώντας το επάγγελμα του εκπαιδευτικού πιο ελκυστικό και αυξάνοντας τη συμμετοχή των παιδιών Ρομά από μικρή ηλικία στην κανονική εκπαίδευση.

               3.Να ενοποιήσει τη διακυβέρνηση, να ενισχύσει τη μετάβαση από τον ανταγωνισμό σε επίπεδο τιμών προς τον ανταγωνισμό με βάση την ποιότητα και να βελτιώσει τη δίωξη παράνομων πρακτικών στον τομέα των δημοσίων συμβάσεων. Να βελτιώσει τη διαφάνεια, την ποιότητα και την αποτελεσματικότητα της διαχείρισης των ανθρώπινων πόρων στη δημόσια διοίκηση, ιδίως με την έκδοση νέου νόμου περί δημόσιας διοίκησης, καθώς και την αποτελεσματικότητα του δικαστικού συστήματος. Να εγκρίνει ένα συνολικό σχέδιο για να αντιμετωπίσει τους διοικητικούς και κανονιστικούς φραγμούς για τις επιχειρήσεις.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  COM(2016) 345 final.

                     (3)
                  P8_TA(2016)0058, P8_TA(2016)0059, και P8_TA(2016)0060.

                     (4)
                  COM(2015) 690 final.

                     (5)
                  COM(2015) 691 final.

                     (6)
                  COM(2015) 692 final.

                     (7)
                  SWD(2016) 93 final.

                     (8)
                  COM(2014) 494 final.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.5.2016
            COM(2016) 346 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Φινλανδίας για το 2016 και τη διατύπωση γνώμης του Συμβουλίου σχετικά με το πρόγραμμα σταθερότητας της Φινλανδίας για το 2016

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Φινλανδίας για το 2016

                  και τη διατύπωση γνώμης του Συμβουλίου σχετικά με το πρόγραμμα σταθερότητας της Φινλανδίας για το 2016

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής
                  3
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  4
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 26 Νοεμβρίου 2015, η Επιτροπή εξέδωσε την Ετήσια Επισκόπηση της Ανάπτυξης
                  5
               , με την οποία σηματοδοτήθηκε η έναρξη του Ευρωπαϊκού Εξαμήνου του 2016 σχετικά με τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 17-18 Μαρτίου 2016. Στις 26 Νοεμβρίου 2015, βάσει του κανονισμού (ΕΕ) αριθ. 1176/2011, η Επιτροπή ενέκρινε την έκθεση του μηχανισμού επαγρύπνησης
                  6
               , στην οποία η Φινλανδία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα, η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ
                  7
               . Η παρούσα σύσταση εγκρίθηκε από το Ευρωπαϊκό Συμβούλιο στις 18-19 Φεβρουαρίου 2016 και εκδόθηκε από το Συμβούλιο στις 8 Μαρτίου 2016. Ως χώρα με νόμισμα το ευρώ και λαμβανομένης υπόψη της στενής διασύνδεσης των οικονομιών στο πλαίσιο της Οικονομικής και Νομισματικής Ένωσης, η Φινλανδία θα πρέπει να διασφαλίσει την πλήρη και έγκαιρη εφαρμογή αυτών των συστάσεων.

               (2)Η έκθεση χώρας του 2016 για τη Φινλανδία
                  8
                δημοσιεύθηκε στις 26 Φεβρουαρίου 2016. Αξιολογήθηκε η πρόοδος της Φινλανδίας όσον αφορά την υλοποίηση των ειδικών ανά χώρα συστάσεων που είχαν εγκριθεί από το Συμβούλιο στις 14 Ιουλίου 2015 και η πρόοδος της Φινλανδίας ως προς την επίτευξη των εθνικών στόχων της στο πλαίσιο της στρατηγικής «Ευρώπη 2020». Η έκθεση περιελάμβανε επίσης τα αποτελέσματα της εμπεριστατωμένης επισκόπησης δυνάμει του άρθρου 5 του κανονισμού (ΕΕ) αριθ. 1176/2011. Στις 8 Μαρτίου 2016, η Επιτροπή παρουσίασε τα αποτελέσματα της εμπεριστατωμένης επισκόπησης
                  9
               . Η ανάλυση της Επιτροπής καταλήγει στο συμπέρασμα ότι η Φινλανδία αντιμετωπίζει μακροοικονομικές ανισορροπίες. Είναι, ιδίως, σημαντικό να αντιμετωπιστεί η συσσωρευθείσα επί έτη απώλεια ανταγωνιστικότητας κόστους , η οποία οφείλεται κατά κύριο λόγο στην αύξηση των μισθών που υπερέβη για παρατεταμένη περίοδο εκείνη της παραγωγικότητας , γεγονός που είχε ως αποτέλεσμα τη ραγδαία επιδείνωση του ισοζυγίου τρεχουσών συναλλαγών μεταξύ 2008 και 2012. Η ανάλυση επεσήμανε επίσης τους σοβαρούς μεσοπρόθεσμους και μακροπρόθεσμους κινδύνους για τη βιωσιμότητα των ήδη πιεσμένων δημόσιων οικονομικών.

               (3)Στις 14 Απριλίου 2016, η Φινλανδία υπέβαλε το εθνικό της πρόγραμμα μεταρρυθμίσεων για το 2016 και το πρόγραμμα σταθερότητας του 2016. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)Οι σχετικές ειδικές ανά χώρα συστάσεις ελήφθησαν υπόψη κατά τον προγραμματισμό των ευρωπαϊκών διαρθρωτικών και επενδυτικών ταμείων για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013, στις περιπτώσεις που είναι αναγκαίο να στηριχτεί η εφαρμογή των σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να προβεί σε επανεξέταση της συμφωνίας της εταιρικής σχέσης και των σχετικών προγραμμάτων και να προτείνει τροποποιήσεις. Η Επιτροπή έχει παράσχει περισσότερες λεπτομέρειες σχετικά με τον τρόπο με τον οποίο προτίθεται να κάνει χρήση της εν λόγω διάταξης σε κατευθυντήριες γραμμές σχετικά με τα μέτρα που συνδέουν την αποτελεσματικότητα των ευρωπαϊκών διαρθρωτικών και επενδυτικών ταμείων με τη χρηστή οικονομική διακυβέρνηση
                  10
               .

               (5)Το πρόγραμμα σταθερότητας του 2016 δείχνει ότι η δημοσιονομική επίπτωση της πρωτοφανούς ροής προσφύγων είναι σημαντική και παρέχει επαρκείς αποδείξεις της έκτασης και της φύσης αυτού του πρόσθετου δημοσιονομικού κόστους. Σύμφωνα με την Επιτροπή, οι επιλέξιμες πρόσθετες δαπάνες ανέρχονταν σε 0,05% του ΑΕΠ το 2015 και υπολογίζονται επί του παρόντος σε 0,2% του ΑΕΠ το 2016. Οι διατάξεις του άρθρου 5 παράγραφος 1 και του άρθρου 6 παράγραφος 3 του κανονισμού (ΕΚ) αριθ. 1466/97 επιτρέπουν την αντιμετώπιση αυτής της πρόσθετης δαπάνης, επειδή η εισροή προσφύγων αποτελεί έκτακτο γεγονός, οι επιπτώσεις του στα δημόσια οικονομικά της Φινλανδίας είναι σημαντικές και η βιωσιμότητα δεν θα απειληθεί εάν επιτραπεί προσωρινή απόκλιση από την πορεία προσαρμογής προς την επίτευξη του μεσοπρόθεσμου δημοσιονομικού στόχου. Ως εκ τούτου, η απαιτούμενη προσαρμογή για την επίτευξη του μεσοπρόθεσμου δημοσιονομικού στόχου για το 2015 μειώθηκε προκειμένου να ληφθούν υπόψη οι εν λόγω δαπάνες. Όσον αφορά το 2016, η τελική αξιολόγηση, μεταξύ άλλων και για τα επιλέξιμα ποσά, θα πραγματοποιηθεί την άνοιξη του 2017 με βάση τα δεδομένα που παρείχαν οι αρχές της Φινλανδίας.

               (6)Επί του παρόντος η Φινλανδία βρίσκεται στο προληπτικό σκέλος του συμφώνου σταθερότητας και ανάπτυξης. Στις 18 Μαΐου 2016, η Επιτροπή εξέδωσε έκθεση δυνάμει του άρθρου 126 παράγραφος 3 της ΣΛΕΕ, λόγω του ότι το χρέος γενικής κυβέρνησης της Φινλανδίας υπερέβαινε την τιμή αναφοράς 60% του ΑΕΠ το 2015. Η ανάλυση κατέληγε στο συμπέρασμα ότι θα έπρεπε να θεωρηθεί ότι υπήρχε συμμόρφωση προς το κριτήριο για το χρέος. Στο πρόγραμμα σταθερότητας για το 2016, η κυβέρνηση προβλέπει βελτίωση του ονομαστικού ισοζυγίου σε -2,5% του ΑΕΠ το 2016 και περαιτέρω σε -1,3% το 2020. Η κυβέρνηση προβλέπει ότι θα επιτύχει τον μεσοπρόθεσμο δημοσιονομικό της στόχο — έλλειμμα 0,5 % του ΑΕΠ σε διαρθρωτικούς όρους — μέχρι το 2019. Σύμφωνα με το πρόγραμμα σταθερότητας, ο δείκτης του δημόσιου χρέους προς το ΑΕΠ αναμένεται να κορυφωθεί σε 67,4% το 2019 και να μειωθεί σε 67,2% το 2020. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι εύλογο. Τα μέτρα που απαιτούνται για να επιτευχθεί ο μεσοπρόθεσμος δημοσιονομικός στόχος μέχρι το 2019 δεν έχουν προσδιοριστεί επαρκώς. Με βάση τις εαρινές προβλέψεις της Επιτροπής για το 2016, υπάρχει κίνδυνος κάποιας απόκλισης από την προτεινόμενη προσαρμογή το 2016. Το συμπέρασμα για το 2016 δεν θα άλλαζε ακόμη και εάν η αξιολόγηση δεν λάμβανε υπόψη την επίπτωση της εξαιρετικής εισροής προσφύγων. Σε περίπτωση μη αλλαγής των πολιτικών, υπάρχει κίνδυνος σημαντικής απόκλισης από την προτεινόμενη προσαρμογή το 2017. Ο δείκτης χρέους προς το ΑΕΠ προβλέπεται ότι θα συνεχίσει την ανοδική τάση του για να φθάσει στο 66,9% το 2017. Με βάση την αξιολόγησή της όσον αφορά το πρόγραμμα σταθερότητας και λαμβανομένων υπόψη των εαρινών προβλέψεων της Επιτροπής για το 2016, το Συμβούλιο είναι της γνώμης ότι υπάρχει κίνδυνος μη συμμόρφωσης της Φινλανδίας με τις διατάξεις του συμφώνου σταθερότητας και ανάπτυξης. Ως εκ τούτου, θα απαιτηθούν περαιτέρω μέτρα για να εξασφαλιστεί η συμμόρφωση το 2016 και το 2017.

               (7)Λόγω της γήρανσης του πληθυσμού και της μείωσης του εργατικού δυναμικού, οι δαπάνες για τις συντάξεις, την υγεία και τη μακροχρόνια περίθαλψη αναμένεται να αυξηθούν από 23,1 % το 2013 σε 26,9 % του ΑΕΠ μέχρι το 2030
                  11
               . Κατά τη διάρκεια του Ιανουαρίου 2016, η Φινλανδία θέσπισε μεταρρύθμιση του συνταξιοδοτικού συστήματος που θα συνδέει τις συντάξεις με το προσδόκιμο ζωής από το 2017. Οι κοινωνικές υπηρεσίες και οι υπηρεσίες περίθαλψης υγείας που παρέχονται από τους δήμους ανέρχονται σε 10 % του ΑΕΠ. Χωρίς τη μεταρρύθμιση του συστήματος προβλέπεται ότι οι δαπάνες αυτές θα αυξάνονται κατά 2,4 % ετησίως σε ονομαστικές τιμές και ότι θα αυξηθούν ως ποσοστό του ΑΕΠ. Έχει συμφωνηθεί ο γενικός προσανατολισμός μιας εκτενούς διοικητικής μεταρρύθμισης και αναδιάρθρωσης των υπηρεσιών υγειονομικής περίθαλψης και των κοινωνικών υπηρεσιών. Κύριοι στόχοι της μεταρρύθμισης είναι η μείωση του κενού διατηρησιμότητας μακροπρόθεσμα κατά 3 δισεκατ. EUR μέσω καλύτερου ελέγχου των δαπανών. Αυτό θα επιτευχθεί μέσω ενοποίησης υπηρεσιών, μεγαλύτερων διαμεσολαβητών υπηρεσιών και ψηφιοποίησης. Οι λεπτομέρειες πρέπει ακόμη να προσδιοριστούν στο σύνολό τους, ενώ τα σχέδια διαχείρισης των αλλαγών που είχαν καταρτιστεί πριν από τη μεταρρύθμιση μπορούν να εφαρμοστούν από το 2019, όπως έχει προγραμματιστεί. Η κυβέρνηση έχει ανακοινώσει ότι τα μέτρα για την εφαρμογή της μεταρρύθμισης θα παρουσιαστούν στα τέλη του 2016. Το μέγεθος και το αυστηρό χρονοδιάγραμμα της μεταρρύθμισης υποδηλώνουν ότι η εφαρμογή θα αποτελέσει πρόκληση. Η έγκαιρη έγκριση των νομοθετικών προτάσεων είναι επομένως σημαντική.

               (8)Για να αποκατασταθεί η ανταγωνιστικότητα της Φινλανδίας, η λειτουργία της αγοράς εργασίας πρέπει να βελτιωθεί με διάφορους τρόπους. Σε συνολικό επίπεδο, οι μισθολογικές αυξήσεις ήταν συγκρατημένες μετά τη συμφωνία για τους μισθούς που επιτεύχθηκε σε κεντρικό επίπεδο στα τέλη του 2013. Στο πλαίσιο της συμφωνίας, ο ετήσιος ρυθμός αύξησης των μισθών, που συμφωνήθηκε κατόπιν διαπραγμάτευσης, επιβραδύνθηκε από 1,3 % το τελευταίο τρίμηνο του 2013 σε 0,5 % το τέταρτο τρίμηνο του 2015. Κατά τη διάρκεια του Ιουνίου 2015, οι κοινωνικοί εταίροι αποφάσισαν να παρατείνουν την ισχύ της συμφωνίας μέχρι το 2016. Ωστόσο, η αύξηση της παραγωγικότητας της εργασίας δεν έχει ακόμη αποκατασταθεί και, συνεπώς, το ονομαστικό κόστος εργασίας ανά μονάδα προϊόντος αναμένεται να αυξηθεί, αν και με βραδύτερους ρυθμούς. Διεξήχθησαν διαπραγματεύσεις σχετικά με την αποκατάσταση της ανταγωνιστικότητας κόστους. Στις 29 Φεβρουαρίου 2016, εγκρίθηκε σύμφωνο ανταγωνιστικότητας μεταξύ των κοινωνικών εταίρων. Η συμφωνία πρέπει να ενσωματωθεί σε τομεακές συμφωνίες προκειμένου να τεθεί σε εφαρμογή. Το σύμφωνο ανταγωνιστικότητας θα πρέπει να συμπληρωθεί με μέτρα που θα συμφωνηθούν μεταξύ των κοινωνικών εταίρων, ώστε να εξασφαλιστούν μεγαλύτερη ευελιξία στην αγορά εργασίας και ένα νέο μοντέλο μισθολογικών αυξήσεων με τη σύνδεση των μισθών άλλων τομέων με τους μισθούς τομέων που αντιμετωπίζουν εξωτερικό ανταγωνισμό. Είναι σημαντικό να εφαρμοστούν τα μέτρα για την αγορά εργασίας κατά τρόπο που να σέβεται πλήρως τον ρόλο των κοινωνικών εταίρων.

               (9)Λόγω της μείωσης του αριθμού του πληθυσμού που είναι σε ηλικία εργασίας, η βελτίωση του ποσοστού συμμετοχής στην αγορά εργασίας είναι σημαντική. Αυτό απαιτεί συνεχείς προσπάθειες για την ένταξη των εργαζομένων μεγαλύτερης ηλικίας, των νέων, των μακροχρόνια ανέργων και των ατόμων χαμηλής ειδίκευσης στην αγορά εργασίας. Το ποσοστό απασχόλησης μειώθηκε κατά περισσότερο από δύο εκατοστιαίες μονάδες, από το υψηλότερο σημείο του προ της κρίσης που ήταν 70,6 % το 2008 σε 68,5 % το 2015, ενώ η ανεργία αυξήθηκε από 6,4 % σε 9,4 %. Το ποσοστό απασχόλησης των ατόμων μεγαλύτερης ηλικίας βελτιώνεται σταδιακά· ωστόσο, παραμένουν ορισμένες δυνατότητες πρόωρης αποχώρησης υπό μορφή παράτασης των παροχών ανεργίας για εργαζομένους μεγαλύτερης ηλικίας μέχρι τη συνταξιοδότηση, οι οποίες, εάν δεν περιοριστούν, μπορούν να υπονομεύσουν τον θετικό αντίκτυπο της μεταρρύθμισης του συνταξιοδοτικού συστήματος που θεσπίστηκε το 2016. Τα αποτελέσματα της μεταρρύθμισης του συνταξιοδοτικού συστήματος θα αξιολογηθούν το 2019. Η μακροχρόνια ανεργία αυξήθηκε σημαντικά μεταξύ 2008 και 2014, από 1,2 % σε 1,9 % του συνόλου του εργατικού δυναμικού παρά τον σημαντικό αριθμό των μακροχρόνια ανέργων που τελικά εξέρχονται από την αγορά εργασίας. Η ανεργία των νέων αυξήθηκε σε 22,4% το 2015. Τα άτομα χαμηλής ειδίκευσης θίγονται περισσότερο από τις πενιχρές επιδόσεις της αγοράς εργασίας. Οι περικοπές στον προϋπολογισμό για τις ενεργητικές πολιτικές για την αγορά εργασίας τη στιγμή που υπάρχει αύξηση της ζήτησης για τέτοια μέτρα, θα μπορούσαν να πλήξουν τις ευκαιρίες επιστροφής στην εργασία των προαναφερόμενων ομάδων. Όσον αφορά την ενεργοποίηση, το περίπλοκο σύστημα παροχών με τα διάφορα είδη επιδομάτων μπορεί να δημιουργήσει σημαντικές παγίδες αεργίας και χαμηλών αμοιβών. Η αντιμετώπιση αυτών των παγίδων και η θέσπιση θετικών κινήτρων απασχόλησης, όπως η βελτίωση της δυνατότητας συνδυασμού εργασίας και επιδομάτων, είναι ιδιαίτερα σημαντική δεδομένων των περικοπών στον προϋπολογισμό για τις ενεργητικές πολιτικές για την αγορά εργασίας. Η άφιξη σχετικά μεγάλου αριθμού μεταναστών και προσφύγων στη Φινλανδία το 2015 μπορεί να συμβάλει στην αντιμετώπιση των επιπτώσεων της γήρανσης του πληθυσμού, αλλά μόνον εάν ενταχθούν επιτυχώς στην αγορά εργασίας και στο εκπαιδευτικό σύστημα. Υπάρχουν προβλήματα αντιστοίχισης στην αγορά εργασίας, εν μέρει λόγω των διαρθρωτικών αλλαγών στην οικονομία, δεδομένου ότι δημιουργούνται νέες θέσεις εργασίας σε διαφορετικές γεωγραφικές περιοχές και κλάδους από εκείνες στις οποίες χάθηκαν θέσεις εργασίας. Απαιτούνται μέτρα για την αύξηση προσιτών κατοικιών στην περιοχή του Ελσίνκι, καθώς και αποτελεσματικές πολιτικές που θα βοηθήσουν τους ανέργους να επικαιροποιήσουν τις δεξιότητές τους και να βρουν εργασία.

               (10)Το επιχειρηματικό περιβάλλον στη Φινλανδία είναι το ίδιο καλό ή και καλύτερο από ό, τι σε άλλες προηγμένες οικονομίες. Ωστόσο, η έλλειψη ανταγωνισμού, ιδίως στις υπηρεσίες που απευθύνονται κυρίως στην εγχώρια αγορά, όπως το λιανικό εμπόριο και οι υπηρεσίες μεταφορών, επηρεάζει τη συνολική ανταγωνιστικότητα της φινλανδικής οικονομίας. Οι επιχειρήσεις έχουν διαπιστώσει ότι οι υπερβολικές κανονιστικές απαιτήσεις αποτελούν εμπόδιο για την είσοδο και την ανάπτυξη σε ορισμένες αγορές. Αυτές οι υπερβολικές απαιτήσεις πρέπει να αντιμετωπιστούν ώστε να δοθεί ώθηση στην επιχειρηματικότητα και τις επενδύσεις. Στον τομέα του λιανικού εμπορίου, η μεταρρύθμιση των πολεοδομικών ρυθμίσεων θα καθορίσει πιο ευέλικτους κανόνες για το μέγεθος και την τοποθεσία των καταστημάτων. Ο τομέας των εμπορεύσιμων αγαθών εξακολουθεί να αναδιαρθρώνεται και θα μπορούσε να ωφεληθεί από την ανάπτυξη νέων αγορών, προϊόντων και υπηρεσιών, ιδίως εκείνων με υψηλή προστιθέμενη αξία. Οι διαρθρωτικές αλλαγές θα μπορούσαν να διευκολυνθούν από πολιτικές που στηρίζουν την επέκταση, τη διεθνοποίηση και την καινοτομία των επιχειρήσεων. Το φθινόπωρο του 2015 ψηφίστηκαν νομοθετικές τροποποιήσεις εγκρίθηκαν, αλλά οι περισσότερες αναμένεται να εφαρμοστούν μόνον μεταξύ 2016 και 2018. Η κυβέρνηση έχει αναγγείλει ότι θα επέλθουν περαιτέρω διαρθρωτικές μεταρρυθμίσεις για την ενίσχυση του ανταγωνισμού στην αγορά.

               (11)Στο πλαίσιο του Ευρωπαϊκού Εξαμήνου, η Επιτροπή διενήργησε εμπεριστατωμένη ανάλυση της οικονομικής πολιτικής της Φινλανδίας και τη δημοσίευσε στην έκθεση του 2016 για τη χώρα. Επίσης, αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί προς τη Φινλανδία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Φινλανδία, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 3 κατωτέρω.

               (12)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας και η γνώμη του
                  12
                αποτυπώνεται ιδίως στη σύσταση (1) κατωτέρω.

               (13)Υπό το πρίσμα της εμπεριστατωμένης επισκόπησης της Επιτροπής και της εν λόγω αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σταθερότητας. Οι συστάσεις του βάσει του άρθρου 6 του κανονισμού (ΕΕ) αριθ. 1176/2011 αντικατοπτρίζονται στις συστάσεις 2 και 3 κατωτέρω.

               ΣΥΝΙΣΤΑ στη Φινλανδία να αναλάβει δράση το 2016 και το 2017 προκειμένου:

               1.Να επιτύχει ετήσια δημοσιονομική προσαρμογή κατά τουλάχιστον 0,5 % του ΑΕΠ για την επίτευξη του μεσοπρόθεσμου δημοσιονομικού στόχου το 2016 και κατά 0,6 % του ΑΕΠ το 2017. Να χρησιμοποιήσει τα έκτακτα κέρδη για να επιταχύνει τη μείωση του δείκτη χρέους της γενικής κυβέρνησης. Να εξασφαλίσει την έγκαιρη έγκριση και εφαρμογή της διοικητικής μεταρρύθμισης με στόχο τη βελτίωση της οικονομικής αποδοτικότητας των κοινωνικών υπηρεσιών και των υπηρεσιών περίθαλψης υγείας.

               2.Σεβόμενη ταυτόχρονα τον ρόλο των κοινωνικών εταίρων, να διασφαλίσει ότι το σύστημα καθορισμού των μισθών προωθεί τις μισθολογικές διαπραγματεύσεις σε τοπικό επίπεδο και εξαλείφει τις δυσκαμψίες, συμβάλλοντας κατ’ αυτόν τον τρόπο στην ανταγωνιστικότητα και σε μια προσέγγιση περισσότερο προσανατολισμένη προς τους εξαγωγικούς κλάδους. Να αυξήσει τα κίνητρα απασχόλησης και να εξασφαλίσει επαρκή και στοχοθετημένα ενεργά μέτρα για την αγορά εργασίας, συμπεριλαμβανομένων μέτρων για τα άτομα που προέρχονται από τη μετανάστευση. Να λάβει μέτρα για τη μείωση της αναντιστοιχίας σε περιφέρειες και δεξιότητες.

               3.Να συνεχίσει τις προσπάθειες για την αύξηση του ανταγωνισμού στον τομέα των υπηρεσιών, συμπεριλαμβανομένου του λιανικού εμπορίου. Να προωθήσει την επιχειρηματικότητα και τις επενδύσεις, μεταξύ άλλων με τη μείωση του διοικητικού και κανονιστικού φόρτου, με σκοπό την ενίσχυση της ανάπτυξης της παραγωγής υψηλής προστιθέμενης αξίας.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  ΕΕ L 306 της 23.11.2011, σ. 25.

                     (3)
                  COM(2016) 346 final.

                     (4)
                  P8_TA(2016)0058, P8_TA(2016)0059, και P8_TA(2016)0060.

                     (5)
                  COM(2015) 690 final.

                     (6)
                  COM(2015) 691 final.

                     (7)
                  COM(2015) 692 final.

                     (8)
                  SWD(2016) 94 final.

                     (9)
                  COM(2016) 95 final.

                     (10)
                  COM(2014) 494 final.

                     (11)
                  Έκθεση του 2015 για τη δημογραφική γήρανση: Οικονομικές και δημοσιονομικές προβλέψεις για τα κράτη μέλη της ΕΕ-28 (2013-2060)», European Economy, 3. Mάιος 2015. Βρυξέλλες.

                     (12)
                  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.


                       ΕΥΡΩΠΑΪΚΗ
                       ΕΠΙΤΡΟΠΗ
                                            Βρυξέλλες, 13.5.2015
                                            COM(2015) 275 final
                                 Σύσταση για
                        ΣΥΣΤΑΣΗ ΤΟΥ ΣΥΜΒΟΥΛΙΟΥ
  σχετικά με το Εθνικό Πρόγραμμα Μεταρρυθμίσεων της Φινλανδίας για το 2015
και τη διατύπωση γνώμης του Συμβουλίου σχετικά με το Πρόγραμμα Σύγκλισης της
                            Φινλανδίας για το 2015
 ---pagebreak---                                             Σύσταση για
                               ΣΥΣΤΑΣΗ ΤΟΥ ΣΥΜΒΟΥΛΙΟΥ
     σχετικά με το Εθνικό Πρόγραμμα Μεταρρυθμίσεων της Φινλανδίας για το 2015
  και τη διατύπωση γνώμης του Συμβουλίου σχετικά με το Πρόγραμμα Σύγκλισης της
                                       Φινλανδίας για το 2015
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο
121 παράγραφος 2 και το άρθρο 148 παράγραφος 4,
Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997,
για την ενίσχυση της εποπτείας της δημοσιονομικής κατάστασης και την εποπτεία και τον
συντονισμό των οικονομικών πολιτικών1, και ιδίως το άρθρο 5 παράγραφος 2,
Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του
Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των
υπερβολικών μακροοικονομικών ανισορροπιών2, και ιδίως το άρθρο 6 παράγραφος 1,
Έχοντας υπόψη τη σύσταση της Ευρωπαϊκής Επιτροπής3,
Έχοντας υπόψη τα ψηφίσματα του Ευρωπαϊκού Κοινοβουλίου4,
Έχοντας υπόψη τα συμπεράσματα του Ευρωπαϊκού Συμβουλίου,
Έχοντας υπόψη τη γνώμη της Επιτροπής Απασχόλησης,
Έχοντας υπόψη τη γνώμη της Οικονομικής και Δημοσιονομικής Επιτροπής,
Έχοντας υπόψη τη γνώμη της Επιτροπής Κοινωνικής Προστασίας,
Έχοντας υπόψη τη γνώμη της Επιτροπής Οικονομικής Πολιτικής,
Εκτιμώντας τα ακόλουθα:
(1)     Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της
        Επιτροπής να δρομολογηθεί νέα στρατηγική για την ανάπτυξη και την απασχόληση,
        με την ονομασία «Ευρώπη 2020», η οποία βασίζεται στον βελτιωμένο συντονισμό
        των οικονομικών πολιτικών. Η στρατηγική εστιάζει στα κύρια πεδία στα οποία
        απαιτούνται μέτρα για την τόνωση του δυναμικού της Ευρώπης για βιώσιμη
        ανάπτυξη και ανταγωνιστικότητα.
(2)     Στις 13 Ιουλίου 2010, το Συμβούλιο, βάσει προτάσεων της Επιτροπής, εξέδωσε
        σύσταση σχετικά με τους γενικούς προσανατολισμούς της οικονομικής πολιτικής
        των κρατών μελών και της Ένωσης (2010 έως 2014) και στις 21 Οκτωβρίου 2010
        εξέδωσε απόφαση σχετικά με τις κατευθυντήριες γραμμές για τις πολιτικές
1
       ΕΕ L 209 της 2.8.1997, σ. 1.
2
       ΕΕ L 306 της 23.11.2011, σ. 25.
3
       COM(2015) 275.
4
       P8_TA(2015)0067, P8_TA(2015)0068, P8_TA(2015)0069.
 ---pagebreak---      απασχόλησης των κρατών μελών. Από κοινού αποτελούν τις «ολοκληρωμένες
     κατευθυντήριες γραμμές» τις οποίες τα κράτη μέλη κλήθηκαν να λάβουν υπόψη στις
     οικονομικές πολιτικές και τις πολιτικές απασχόλησης.
(3)  Στις 8 Ιουλίου 2014, το Συμβούλιο εξέδωσε σύσταση σχετικά με το Εθνικό
     Πρόγραμμα Μεταρρυθμίσεων της Φινλανδίας για το 2014 και διατύπωσε τη γνώμη
     του σχετικά με το επικαιροποιημένο Πρόγραμμα Σταθερότητας της Φινλανδίας για
     το 2014. Στις 28 Νοεμβρίου 2014, σύμφωνα με τον κανονισμό (ΕΕ) αριθ. 473/20135,
     η Επιτροπή παρουσίασε τη γνώμη της σχετικά με το σχέδιο δημοσιονομικού
     προγράμματος της Φινλανδίας για το 20156.
(4)  Στις 28 Νοεμβρίου 2014, η Επιτροπή εξέδωσε την Ετήσια Επισκόπηση της
     Ανάπτυξης7, με την οποία σηματοδοτήθηκε η έναρξη του Ευρωπαϊκού Εξαμήνου
     του 2015 σχετικά με τον συντονισμό των οικονομικών πολιτικών. Την ίδια ημέρα,
     βάσει του κανονισμού (ΕΕ) αριθ. 1176/2011, η Επιτροπή εξέδωσε την Έκθεση του
     Μηχανισμού Επαγρύπνησης8, στην οποία διαπίστωσε ότι η Φινλανδία
     συγκαταλέγεται μεταξύ των κρατών μελών για τα οποία επρόκειτο να
     πραγματοποιηθεί ενδελεχής εξέταση.
(5)  Στις 18 Δεκεμβρίου 2014, το Ευρωπαϊκό Συμβούλιο ενέκρινε τις προτεραιότητες για
     ώθηση των επενδύσεων, επιτάχυνση των διαρθρωτικών μεταρρυθμίσεων και
     υλοποίηση υπεύθυνης, ευνοϊκής για την ανάπτυξη δημοσιονομικής εξυγίανσης.
(6)  Στις 26 Φεβρουαρίου 2015, η Επιτροπή δημοσίευσε την έκθεση χώρας του 2015 για
     τη Φινλανδία9. Στην εν λόγω έκθεση αξιολογείται η πρόοδος που επετεύχθη από τη
     Φινλανδία σε σχέση με τις ειδικές για τη χώρα συστάσεις που εκδόθηκαν στις 8
     Ιουλίου 2014. Η έκθεση για τη χώρα περιλαμβάνει επίσης την εμπεριστατωμένη
     επισκόπηση με βάση το άρθρο 5 του κανονισμού (ΕΕ) αριθ. 1176/2011. Η ανάλυση
     της Επιτροπής καταλήγει στο συμπέρασμα ότι η Φινλανδία αντιμετωπίζει
     μακροοικονομικές ανισορροπίες που απαιτούν δράση σε επίπεδο πολιτικής και
     παρακολούθηση. Ειδικότερα, οι κίνδυνοι που σχετίζονται με χαμηλές εξαγωγικές
     επιδόσεις στο πλαίσιο της βιομηχανικής αναδιάρθρωσης, χρήζουν προσοχής. Ενώ
     έχει σε μεγάλο βαθμό σταματήσει η μείωση των μεριδίων στις εξαγωγικές αγορές
     και η επιβράδυνση της δραστηριότητας στον κλάδο των ηλεκτρονικών, οι
     επενδύσεις παραμένουν χαμηλές και η δυνητική ανάπτυξη έχει υποχωρήσει. Το
     χρέος του ιδιωτικού τομέα έχει σταθεροποιηθεί και δεν φαίνεται να αποτελεί πηγή
     άμεσης ανησυχίας, αλλά το σχετικά υψηλό επίπεδό του απαιτεί στενή
     παρακολούθηση.
(7)  Στις 2 Απριλίου 2015, η Φινλανδία υπέβαλε το Εθνικό της Πρόγραμμα
     Μεταρρυθμίσεων για το 2015 και το Πρόγραμμα Σταθερότητας του 2015. Για να
     ληφθεί υπόψη η διασύνδεσή τους, τα προγράμματα αυτά αξιολογήθηκαν
     ταυτοχρόνως.
(8)  Η Φινλανδία υπάγεται επί του παρόντος στο [διορθωτικά] σκέλος του Συμφώνου
     Σταθερότητας και Ανάπτυξης, μετά από την έκδοση απόφασης του Συμβουλίου
     σύμφωνα με το άρθρο 125 παράγραφος 6 της ΣΛΕΕ στις [ΧΧ]. Στο Πρόγραμμα
     Σταθερότητας του 2015, το οποίο βασίζεται στην παραδοχή αμετάβλητης πολιτικής
     και καλύπτει την περίοδο 2014-2019, το ονομαστικό έλλειμμα, το οποίο αυξήθηκε
     σε 3,2% του ΑΕΠ το 2014 και, ως εκ τούτου, υπερέβη την τιμή αναφοράς του 3%
5
    ΕΕ L 140 της 27.5.2013, σ. 11.
6
    C(2014) 8815 τελικό.
7
    COM(2014) 902.
8
    COM(2014) 904.
9
    SWD(2015) 45 τελικό της 26.2.2015.
 ---pagebreak---     του ΑΕΠ, προβλέπεται ότι θα επιδεινωθεί περαιτέρω στο 3,4% του ΑΕΠ το 2015,
    προτού μειωθεί σταδιακά σε 3,1% το 2017 και περαιτέρω σε 2,5% του ΑΕΠ το
    2019. Σύμφωνα με το Πρόγραμμα Σταθερότητας 2015, ο δείκτης του δημόσιου
    χρέους προς το ΑΕΠ αναμένεται να αυξηθεί κατά τη διάρκεια του χρονικού ορίζοντα
    των προβλέψεων του προγράμματος και να ανέλθει σε 67,8% του ΑΕΠ έως το 2019.
    Ο μεσοπρόθεσμος στόχος - διαρθρωτικό έλλειμμα 0,5% του ΑΕΠ - δεν
    επιτυγχάνεται στο τέλος της προγραμματικής περιόδου. Το μακροοικονομικό
    σενάριο στο οποίο στηρίζονται οι εν λόγω δημοσιονομικές προβολές είναι εύλογο.
    Με βάση τις εαρινές προβλέψεις της Επιτροπής του 2015, το έλλειμμα της γενικής
    κυβέρνησης της Φινλανδίας αναμένεται να ανέλθει σε 3,3% του ΑΕΠ το 2015 και σε
    3,2% του ΑΕΠ το 2016, ενώ ο δείκτης του χρέους προς το ΑΕΠ αναμένεται να
    αυξηθεί σε 64,4% του ΑΕΠ έως το 2016. Η Επιτροπή δημοσίευσε στις 13 Μαΐου
    2015 έκθεση σύμφωνα με το άρθρο 126 παράγραφος 3 της Συνθήκης στην οποία
    καταλήγει ότι δεν κρίθηκε ότι υπήρξε συμμόρφωση προς τα κριτήρια για το
    έλλειμμα και το χρέος. Το Πρόγραμμα Σταθερότητας εξασφαλίζει ότι το υπερβολικό
    έλλειμμα θα έχει διορθωθεί εγκαίρως και σε σταθερή βάση έως το 201Χ. Ως εκ
    τούτου θα χρειαστούν περαιτέρω μέτρα. Με βάση την αξιολόγησή της όσον αφορά
    το Πρόγραμμα Σταθερότητας, και λαμβανομένων υπόψη των εαρινών προβλέψεων
    της Επιτροπής του 2015, το Συμβούλιο είναι της γνώμης ότι υπάρχει κίνδυνος μη
    συμμόρφωσης της Φινλανδίας με τις διατάξεις του Συμφώνου Σταθερότητας και
    Ανάπτυξης. Μολονότι η Φινλανδία σημείωσε κάποια πρόοδο στην εφαρμογή των
    διοικητικών μεταρρυθμίσεων, η αποδοτικότητα του φινλανδικού δημοσίου τομέα θα
    μπορούσε να βελτιωθεί περαιτέρω, ιδίως σε τομείς που θα αντιμετωπίσουν
    μελλοντικά πιέσεις από το κόστος λόγω γήρανσης του πληθυσμού. Το φθινόπωρο
    του 2014, οι κοινωνικοί εταίροι κατέληξαν σε συμφωνία σχετικά με το περιεχόμενο
    της μεταρρύθμισης του συνταξιοδοτικού συστήματος, πλην όμως δεν έχει ακόμη
    εγκριθεί. Η αύξηση της συμμετοχής των εργαζομένων μεγαλύτερης ηλικίας στην
    αγορά εργασίας είναι καίριας σημασίας λαμβάνοντας υπόψη το κενό
    δημοσιονομικής διατηρησιμότητας και της σχεδιαζόμενης αύξησης του εκ του νόμου
    προβλεπόμενου ηλικιακού ορίου συνταξιοδότησης. Οι πρόωρες έξοδοι από την
    αγορά εργασίας αφορούν κυρίως περιπτώσεις αναπηρίας ή περιπτώσεις επέκτασης
    των παροχών ανεργίας για εργαζομένους μεγαλύτερης ηλικίας. Το νομοσχέδιο της
    κυβέρνησης για τη μεταρρύθμιση των κοινωνικών υπηρεσιών και των υπηρεσιών
    υγειονομικής περίθαλψης υποβλήθηκε στο κοινοβούλιο τον Δεκέμβριο του 2014,
    αλλά δεν βρέθηκε λύση για την εξισορρόπηση του διοικητικού μοντέλου των
    μεγάλων δημοτικών συνασπισμών με την αυτονομία των ενιαίων δήμων που
    εγγυάται το Σύνταγμα πριν από τις βουλευτικές εκλογές του Απριλίου 2015 και το
    νομοσχέδιο κατέπεσε. Οι φινλανδικοί δήμοι είναι σχετικά μικροί αλλά
    διεκπεραιώνουν αρκετά εκτεταμένα καθήκοντα σε σχέση με αυτά άλλων
    ευρωπαϊκών χωρών. Η μεταρρύθμιση των δημοτικών δομών προχωρά με κάποια
    καθυστέρηση και οι δήμοι διεξάγουν μελέτες σχετικά με τα οφέλη των
    συγχωνεύσεων. Σύμφωνα με το Εθνικό Πρόγραμμα Μεταρρυθμίσεων του 2015, μια
    νέα νομοθετική πρόταση μπορεί να υποβληθεί στο κοινοβούλιο έως το τέλος του
    2016.
(9) Ενόψει της δημογραφικής γήρανσης και της συρρίκνωσης του πληθυσμού σε ηλικία
    εργασίας, είναι σημαντικό η αγορά εργασίας να έχει πρόσβαση στο πλήρες δυνητικό
    εργατικό δυναμικό. Η Φινλανδία σημείωσε πρόοδο στον τομέα αυτό και ελήφθησαν
    αρκετά μέτρα, μεταξύ των οποίων καλύτερη οργάνωση των μισθολογικών
    επιδοτήσεων, με ιδιαίτερη έμφαση στους ηλικιωμένους, και των δημόσιων
    υπηρεσιών απασχόλησης. Το ποσοστό ανεργίας ήταν 8,7% το 2014 και αυξάνεται,
    ιδίως μεταξύ των νέων και των εργαζομένων μεγαλύτερης ηλικίας. Η συγκρατημένη
 ---pagebreak---       μισθολογική σύμβαση του 2013 στηρίζει την αποκατάσταση της
      ανταγωνιστικότητας κόστους και εξαγωγών, μέσω χαμηλότερης αύξησης του
      κόστους εργασίας ανά μονάδα προϊόντος.
(10)  Η Φινλανδία έχει σημειώσει κάποια πρόοδο στην ενίσχυση της ικανότητάς της να
      προσφέρει καινοτόμα προϊόντα. Η κυβέρνηση εφαρμόζει μια συνολική
      μεταρρύθμιση των ερευνητικών ιδρυμάτων και της χρηματοδότησης. Προγράμματα
      πολιτικής όσον αφορά την καθαρή τεχνολογία, τη βιοτεχνολογία και την
      ψηφιοποίηση ανοίγουν πολλές προοπτικές αλλά είναι σχετικά μικρής κλίμακας. Αν
      και οι επενδύσεις σε Ε &Α είναι μεταξύ των υψηλότερων στην ΕΕ, η Φινλανδία
      εξακολουθεί να αντιμετωπίζει προβλήματα στο να τις μετουσιώσει σε επιτυχημένες
      εξαγωγές προϊόντων και υπηρεσιών. Η κυβέρνηση προσπάθησε να καταστήσει τα
      συστήματα υποστήριξης για τις επιχειρήσεις απλούστερα και αποτελεσματικότερα,
      να αυξήσει τη χρηματοδότηση για τις νεοσύστατες επιχειρήσεις και να προωθήσει τη
      διεθνοποίησή τους. Εντούτοις, οι επενδύσεις στη Φινλανδία παρέμειναν σε χαμηλά
      επίπεδα, οι δυσκολίες ως προς τις εξαγωγές συνεχίστηκαν και η απασχόληση
      μειώθηκε. Απαιτούνται επίσης περαιτέρω προσπάθειες για την ενίσχυση του
      ανταγωνισμού στις αγορές προϊόντων και υπηρεσιών, ιδίως στον τομέα του λιανικού
      εμπορίου, ο οποίος εξακολουθεί να παρουσιάζει υψηλό βαθμό συγκέντρωσης.
(11)  Στο πλαίσιο του Ευρωπαϊκού Εξαμήνου, η Επιτροπή διενήργησε εμπεριστατωμένη
      ανάλυση της οικονομικής πολιτικής της Φινλανδίας και τη δημοσίευσε στην έκθεση
      του 2015 για τη χώρα. Προέβη επίσης σε αξιολόγηση του Προγράμματος
      Σταθερότητας και του Εθνικού Προγράμματος Μεταρρυθμίσεων, καθώς και των
      επακόλουθων ενεργειών σε συνέχεια των συστάσεων που διατυπώθηκαν προς τη
      Φινλανδία τα προηγούμενα έτη. Έλαβε υπόψη όχι μόνο τη χρησιμότητά τους για την
      άσκηση διατηρήσιμης δημοσιονομικής και κοινωνικοοικονομικής πολιτικής στη
      Φινλανδία, αλλά και το κατά πόσο συνάδουν με τους κανόνες και τις κατευθύνσεις
      της ΕΕ, δεδομένης της ανάγκης ενδυνάμωσης της συνολικής οικονομικής
      διακυβέρνησης της Ένωσης μέσω της συνεκτίμησης στοιχείων σε επίπεδο ΕΕ κατά
      τη διαμόρφωση των μελλοντικών εθνικών αποφάσεων. Οι συστάσεις στο πλαίσιο
      του Ευρωπαϊκού Εξαμήνου αποτυπώνονται στις συστάσεις 1 έως 4 κατωτέρω.
(12)  Υπό το πρίσμα της αξιολόγησης αυτής, το Συμβούλιο εξέτασε το Πρόγραμμα
      Σταθερότητας της Φινλανδίας, και η γνώμη10 του αποτυπώνεται ιδίως στη σύσταση
      1 κατωτέρω.
(13)  Υπό το πρίσμα της εμπεριστατωμένης επισκόπησης της Επιτροπής και της εν λόγω
      αξιολόγησης, το Συμβούλιο εξέτασε το Εθνικό Πρόγραμμα Μεταρρυθμίσεων και το
      Πρόγραμμα Σταθερότητας. Οι συστάσεις του βάσει του άρθρου 6 του κανονισμού
      (ΕΕ) αριθ. 1176/2011 αντικατοπτρίζονται στις συστάσεις 2 και 3 κατωτέρω.
(14)  Στο πλαίσιο του Ευρωπαϊκού Εξαμήνου, η Επιτροπή διενήργησε επίσης ανάλυση
      της οικονομικής πολιτικής ολόκληρης της ζώνης του ευρώ. Στη βάση της ανάλυσης
      αυτής, το Συμβούλιο εξέδωσε ειδικές συστάσεις προς τα κράτη μέλη με νόμισμα το
      ευρώ. Η Φινλανδία θα πρέπει επίσης να εξασφαλίσει την πλήρη και έγκαιρη
      εφαρμογή των συστάσεων αυτών,
ΣΥΝΙΣΤΑ στη Φινλανδία να αναλάβει δράση το 2015 και το 2016 προκειμένου:
1.    Να εξασφαλίσει ότι το υπερβολικό έλλειμμα υποχωρεί εγκαίρως και σε διαρκή βάση
      κάτω από το 3% του ΑΕΠ έως [ΧΧ] σύμφωνα με τις υποχρεώσεις της Φινλανδίας
      δυνάμει του άρθρου 126 της ΣΛΕΕ. Να συνεχίσει τις προσπάθειες για να μειώσει το
10
     Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.
 ---pagebreak---        κενό δημοσιονομικής διατηρησιμότητας και να βελτιώσει τις συνθήκες για την
       ανάπτυξη.
2.     Να θεσπίσει τη συμφωνηθείσα μεταρρύθμιση του συνταξιοδοτικού συστήματος και
       καταργήσει σταδιακά τις δυνατότητες πρόωρης εξόδου από την εργασία. Να
       διασφαλίσει τον αποτελεσματικό σχεδιασμό και την υλοποίηση των διοικητικών
       μεταρρυθμίσεων που αφορούν τη διάρθρωση της τοπικής αυτοδιοίκησης και τις
       κοινωνικές υπηρεσίες και τις υπηρεσίες υγειονομικής περίθαλψης, με στόχο την
       αύξηση της παραγωγικότητας και της οικονομικής αποδοτικότητας της παροχής
       δημόσιων υπηρεσιών, διασφαλίζοντας την ποιότητά τους.
3.     Να συνεχίσει τις προσπάθειες για τη βελτίωση της απασχολησιμότητας των νέων,
       των εργαζομένων μεγαλύτερης ηλικίας και των μακροχρόνια ανέργων, εστιάζοντας
       ιδιαίτερα στην ανάπτυξη δεξιοτήτων σχετικών με την απασχόληση. Να εξασφαλίσει,
       σε διαβούλευση με τους κοινωνικούς εταίρους και σύμφωνα με τις εθνικές
       πρακτικές, ότι οι αμοιβές εξελίσσονται παράλληλα με την παραγωγικότητα.
4.     Να λάβει μέτρα για το άνοιγμα του τομέα του λιανικού εμπορίου στον
       αποτελεσματικό ανταγωνισμό.
Βρυξέλλες,
                                         Για το Συμβούλιο
                                         Ο Πρόεδρος


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.5.2015
            COM(2015) 252 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το Εθνικό Πρόγραμμα Μεταρρυθμίσεων του Βελγίου για το 2015και τη διατύπωση γνώμης του Συμβουλίου σχετικά με το Πρόγραμμα Σταθερότητας του Βελγίου για το 2015

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το Εθνικό Πρόγραμμα Μεταρρυθμίσεων του Βελγίου για το 2015

                  και τη διατύπωση γνώμης του Συμβουλίου σχετικά με το Πρόγραμμα Σταθερότητας του Βελγίου για το 2015

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής
                  3
               ,

               Έχοντας υπόψη τα ψηφίσματα του Ευρωπαϊκού Κοινοβουλίου
                  4
               ,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής να δρομολογηθεί νέα στρατηγική για την ανάπτυξη και την απασχόληση, με την ονομασία Ευρώπη 2020, η οποία να βασίζεται στον βελτιωμένο συντονισμό των οικονομικών πολιτικών. Η στρατηγική εστιάζει στους νευραλγικούς τομείς στους οποίους απαιτείται δράση ώστε να ενισχυθεί το δυναμικό βιώσιμης ανάπτυξης και ανταγωνιστικότητας της Ευρώπης.

               (2)Στις 13 Ιουλίου 2010, το Συμβούλιο, βάσει προτάσεων της Επιτροπής, εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και στις 21 Οκτωβρίου 2010 εξέδωσε απόφαση σχετικά με τις κατευθυντήριες γραμμές για τις πολιτικές απασχόλησης των κρατών μελών. Από κοινού αποτελούν τις «ολοκληρωμένες κατευθυντήριες γραμμές» τις οποίες τα κράτη μέλη κλήθηκαν να λάβουν υπόψη στις εθνικές οικονομικές πολιτικές και τις πολιτικές απασχόλησης.

               (3)Στις 8 Ιουλίου 2014, το Συμβούλιο εξέδωσε σύσταση σχετικά με το Εθνικό Πρόγραμμα Μεταρρυθμίσεων του Βελγίου για το 2014 και διατύπωσε τη γνώμη του σχετικά με το επικαιροποιημένο Πρόγραμμα Σταθερότητας του Βελγίου για το 2014. Στις 28 Νοεμβρίου 2014, σύμφωνα με τον κανονισμό (ΕΕ) αριθ. 473/2013
                  5
               , η Επιτροπή διετύπωσε τη γνώμη της σχετικά με το σχέδιο δημοσιονομικού προγράμματος του Βελγίου για το 2015
                  6
               .

               (4)Στις 28 Νοεμβρίου 2014, η Επιτροπή εξέδωσε την ετήσια επισκόπηση της ανάπτυξης
                  7
               , με την οποία σηματοδοτήθηκε η έναρξη του Ευρωπαϊκού Εξαμήνου του 2015 σχετικά με τον συντονισμό των οικονομικών πολιτικών. Την ίδια ημέρα, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης
                  8
               , στην οποία διαπίστωσε ότι το Βέλγιο συγκαταλέγεται μεταξύ των κρατών μελών για τα οποία απαιτείται εμπεριστατωμένη επισκόπηση.

               (5)Στις 18 Δεκεμβρίου 2014, το Ευρωπαϊκό Συμβούλιο ενέκρινε τις προτεραιότητες για ώθηση των επενδύσεων, επιτάχυνση των διαρθρωτικών μεταρρυθμίσεων και υλοποίηση υπεύθυνης, ευνοϊκής για την ανάπτυξη δημοσιονομικής εξυγίανσης.

               (6)Στις 26 Φεβρουαρίου 2015, η Επιτροπή δημοσίευσε την έκθεση του 2015 για το Βέλγιο
                  9
               . Στην έκθεση αξιολογήθηκε η πρόοδος του Βελγίου όσον αφορά την αντιμετώπιση προβλημάτων που περιέχονται στις ειδικές ανά χώρα συστάσεις οι οποίες εκδόθηκαν στις 8 Ιουλίου 2014. Η έκθεση για τη χώρα περιλαμβάνει επίσης τα αποτελέσματα της εμπεριστατωμένης επισκόπησης δυνάμει του άρθρου 5 του κανονισμού (ΕΕ) αριθ. 1176/2011. Από την ανάλυση της Επιτροπής προκύπτει το συμπέρασμα ότι το Βέλγιο εμφανίζει μακροοικονομικές ανισορροπίες που απαιτούν τη λήψη μέτρων πολιτικής και παρακολούθηση. Ειδικότερα, οι εξελίξεις όσον αφορά την εξωτερική ανταγωνιστικότητα των αγαθών εξακολουθούν να ενέχουν κινδύνους και χρήζουν προσοχής, δεδομένου ότι μια νέα επιδείνωση θα απειλούσε τη μακροοικονομική σταθερότητα. Περαιτέρω δράση για να διασφαλιστεί η σύγκλιση των παραμέτρων κόστους θα επιβράδυνε τη μείωση της απασχόλησης σε τομείς εμπορεύσιμων, ενώ μια ορατή πρόοδος για τη μείωση του πρωτοφανούς χάσματος κόστους θα μπορούσε να ενισχυθεί με τη μεταστροφή της φορολογίας προς φορολογικές βάσεις που δεν στηρίζονται στην εργασία. Το δημόσιο χρέος παραμένει υψηλό, αλλά διάφοροι παράγοντες μετριάζουν τους σχετικούς μακροοικονομικούς κινδύνους.

               (7)Στις 30 Απριλίου 2015, το Βέλγιο υπέβαλε το Εθνικό Πρόγραμμα Μεταρρυθμίσεων για το 2015 και το Πρόγραμμα Σταθερότητας του 2015. Για να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (8)Το Βέλγιο υπόκειται επί του παρόντος στο προληπτικό σκέλος του Συμφώνου Σταθερότητας και Ανάπτυξης και στον μεταβατικό κανόνα για το χρέος για την περίοδο 2014-2016. Στις 27 Φεβρουαρίου 2015, η Επιτροπή εξέδωσε έκθεση δυνάμει του άρθρου 126, παράγραφος 3 της ΣΛΕΕ
                  10
               , δεδομένου ότι το Βέλγιο δεν αναμενόταν να πραγματοποιήσει ικανοποιητική πρόοδο προς τη συμμόρφωση με τον κανόνα για το χρέος το διάστημα 2014-2015 ενώ το 2014 δεν τηρήθηκε η τιμή αναφοράς του 3% του ΑΕΠ για το έλλειμμα. Η ανάλυση κατέληξε στο συμπέρασμα ότι το κριτήριο του χρέους θα πρέπει να θεωρηθεί ότι έχει τηρηθεί κατά το εν λόγω διάστημα και ότι η υπέρβαση της τιμής αναφοράς για το έλλειμμα ήταν μικρή, προσωρινή και κατ’εξαίρεση (λόγω μεθοδολογικών στατιστικών μεταβολών). Η εν λόγω ανάλυση εξακολουθεί εν πολλοίς να ισχύει. Με το Πρόγραμμα Σταθερότητας του 2015, η κυβέρνηση σχεδιάζει σταδιακή βελτίωση του διαρθρωτικού ισοζυγίου προκειμένου να επιτευχθεί ισοσκελισμένη δημοσιονομική θέση σε διαρθρωτικούς όρους έως το 2018. Εντούτοις, ο εκ νέου υπολογισμός του διαρθρωτικού ισοζυγίου
                  11
                δείχνει διαρθρωτικό έλλειμμα της τάξεως του 0,3 % του ΑΕΠ το 2018. Η κυβέρνηση δεν σχεδιάζει να επιτύχει τον μεσοπρόθεσμο στόχο - πλεόνασμα 0,75 % του ΑΕΠ σε διαρθρωτικούς όρους - εντός της περιόδου του προγράμματος. Ο δείκτης δημόσιου χρέους προς το ΑΕΠ αναμένεται να κορυφωθεί στο 106,9 % το 2015 και να μειωθεί σταδιακά στο 102 % το 2018. Το μακροοικονομικό σενάριο στο οποίο βασίζονται οι δημοσιονομικές αυτές προβλέψεις είναι ευλογοφανές. Ωστόσο, δεν έχουν ακόμη προσδιοριστεί επαρκώς τα μέτρα στήριξης των προβλεπόμενων στόχων για το έλλειμμα από το 2016 και μετά. Με βάση τις εαρινές προβλέψεις της Επιτροπής του 2015, μια καθαρή αύξηση των δαπανών το 2015 αναμένεται να είναι σύμφωνη με την τιμή αναφοράς για τις δαπάνες. Ωστόσο, υπάρχει κίνδυνος κάποιας απόκλισης το διάστημα 2014-2015, η οποία να οφείλεται κυρίως στη διολίσθηση το 2014. Εάν η πολιτική παραμείνει αμετάβλητη, υπάρχει επίσης κίνδυνος σημαντικής απόκλισης από την απαιτούμενη πορεία προσαρμογής προς την επίτευξη του μεσοπρόθεσμου στόχου κατά το διάστημα 2015-2016. Επομένως, θα χρειαστούν περαιτέρω μέτρα και τα δύο έτη. Με βάση την εκτίμηση του Προγράμματος Σταθερότητας και λαμβάνοντας υπόψη τις εαρινές προβλέψεις του 2015 της Επιτροπής, το Συμβούλιο είναι της γνώμης ότι υπάρχει κίνδυνος μη συμμόρφωσης του Βελγίου με τις διατάξεις του Συμφώνου Σταθερότητας και Ανάπτυξης.

               (9)Η ομοσπονδιακή κυβέρνηση ενέκρινε σημαντική μεταρρύθμιση του συνταξιοδοτικού συστήματος με στόχο τη μείωση της διαφοράς μεταξύ της πραγματικής ηλικίας συνταξιοδότησης και της εκ του νόμου προβλεπόμενης ηλικίας συνταξιοδότησης, καθώς και την αύξηση της τελευταίας. Η ηλικία πρόωρης συνταξιοδότησης πρόκειται να αυξηθεί ακόμη περισσότερο μετά το 2016, και να φθάσει τα 63 έτη έως το 2019, ενώ η ελάχιστη διάρκεια του εργασιακού βίου ανέρχεται στα 42 έτη. Μακροπρόθεσμα, υπάρχουν σχέδια για την αύξηση της νόμιμης ηλικίας συνταξιοδότησης, από τα 65 στα 66 έτη το 2025, και στα 67 έτη το 2030. Σχεδιάζεται η σταδιακή εισαγωγή ενός συστήματος συνταξιοδότησης βάσει πιστώσεων, με μηχανισμούς προσαρμογής στις δημογραφικές ή τις οικονομικές εξελίξεις, όπως την αύξηση του προσδόκιμου ζωής ή τη μεταβολή του δείκτη οικονομικής εξάρτησης. Η επιτυχία μιας στρατηγικής εξυγίανσης που να αντισταθμίζει τις δημοσιονομικές επιπτώσεις της γήρανσης του πληθυσμού και να διασφαλίζει τη μακροπρόθεσμη βιωσιμότητα των δημόσιων οικονομικών εξαρτάται από την ταχεία εφαρμογή αυτής της μεταρρύθμισης του συνταξιοδοτικού συστήματος. Λαμβάνοντας υπόψη ότι εξακολουθούν να παρέχονται κάποια κίνητρα για τη στήριξη της απασχολησιμότητας των εργαζομένων μεγαλύτερης ηλικίας, οι εν λόγω μεταρρυθμίσεις του συνταξιοδοτικού συστήματος θα έπρεπε να συνοδεύονται από μέτρα στήριξης της απασχόλησης και από μεταρρυθμίσεις της αγοράς εργασίας που συμβάλλουν στην ενεργό γήρανση.

               (10)Το βελγικό φορολογικό σύστημα χαρακτηρίζεται από μεγάλες συνολικά επιβαρύνσεις, σχετικά υψηλούς συντελεστές και περιορισμένες φορολογικές βάσεις. Την μεγαλύτερη φορολογική επιβάρυνση φέρει ιδίως η εργασία. Αποτέλεσμα αυτού είναι το υψηλό εργατικό κόστος, που αποθαρρύνει τη δημιουργία θέσεων εργασίας, και μεγάλες φορολογικές επιβαρύνσεις, οι οποίες ευνοούν την ύπαρξη παγίδων ανεργίας. Επιπλέον, εν μέρει για την ελάφρυνση των υψηλών φορολογικών συντελεστών, οι φορολογικές βάσεις έχουν εν γένει διαβρωθεί από πολυάριθμες ειδικές απαλλαγές, εκπτώσεις, μειωμένους συντελεστές και φορολογικές δαπάνες, που συνεπάγονται την απώλεια αποδοτικότητας και προκαλούν στρεβλώσεις και ενδεχομένως φορολογικά κενά. Ορισμένα χαρακτηριστικά του φορολογικού συστήματος είναι επιβλαβή για το περιβάλλον. Λόγω των αδυναμιών αυτών, έχει επανειλημμένως συσταθεί στο Βέλγιο να προβεί στην απλούστευση και στον ανασχεδιασμό του φορολογικού συστήματος με σκοπό να επανεξισορροπήσει τη φορολογική επιβάρυνση, να εξαλείψει τα φορολογικά κενά και να μειώσει την ενίοτε επιζήμια διαφοροποίηση που δημιουργούν τα ειδικά φορολογικά καθεστώτα. Μέχρι σήμερα, σημειώνεται περιορισμένη πρόοδος προς την κατεύθυνση μιας σφαιρικής φορολογικής μεταρρύθμισης η οποία να επιφέρει ειδικότερα τη μεταστροφή από τη φορολόγηση της εργασίας προς φορολογικές βάσεις λιγότερο στρεβλωτικές για την ανάπτυξη. Στις φορολογικές βάσεις με περιθώριο διεύρυνσης περιλαμβάνονται οι περιβαλλοντικοί φόροι και οι φόροι κατανάλωσης καθώς και ορισμένα είδη χρηματοοικονομικών εισοδημάτων. Ο συνδυασμός της μεταστροφής από τη φορολόγηση της εργασίας και της διεύρυνσης της φορολογικής βάσης (αναθεώρηση υφιστάμενων φορολογικών διατάξεων, επιχορηγήσεων, απαλλαγών και μειώσεων) θα μπορούσε να βελτιώσει τη γενική ισορροπία και την ισότητα του φορολογικού συστήματος, να στηρίξει την απασχόληση, την ανταγωνιστικότητα και τους κοινωνικούς και περιβαλλοντικούς στόχους και να καταπολεμήσει τη φοροδιαφυγή και τον επιθετικό φορολογικό σχεδιασμό.

               (11)Τα διαρθρωτικά προβλήματα που χαρακτηρίζουν τη βελγική αγορά εργασίας εξακολουθούν να οδηγούν σε χρόνια υποχρησιμοποίηση του εργατικού δυναμικού και σε χαμηλά ποσοστά συνολικής απασχόλησης και δραστηριότητας. Οι ελλείψεις οφείλονται κυρίως στην ανεπαρκή σύνδεση μισθών και παραγωγικότητας και στα οικονομικά αντικίνητρα για εργασία. Επίσης, το Βέλγιο αντιμετωπίζει έλλειψη εργατικού δυναμικού υψηλής ειδίκευσης και αναντιστοιχία δεξιοτήτων. Οι διάφορες κρατικές συμφωνίες αναφέρονται στην ανάγκη ύπαρξης ισχυρότερων δεσμών μεταξύ εκπαίδευσης, κατάρτισης και απασχόλησης προκειμένου να βελτιωθεί η γλωσσική και η επαγγελματική εκπαίδευση και κατάρτιση και να αναπτυχθούν εναλλακτικά προγράμματα κατάρτισης για φοιτητές και ανέργους. Ωστόσο, η πρόοδος είναι αργή. Ο αντίκτυπος αυτών των διαρθρωτικών παραγόντων σε ορισμένες ομάδες στην αγορά εργασίας, όπως στους νέους και τους ηλικιωμένους ανέργους, και σε όσους προέρχονται από οικογένειες μεταναστών, είναι ιδιαίτερα έντονος.

               (12)Η μειωμένη εξωτερική ανταγωνιστικότητα του Βελγίου εξακολουθεί να ενέχει μακροοικονομικούς κινδύνους για την οικονομία του. Η οικονομία χαρακτηρίζεται από το πρόβλημα του υψηλού εργατικού κόστους, που έχει κατά μέσο όρο υπερβεί εκείνο των γειτονικών χωρών. Η αύξηση των μισθών πρέπει να εναρμονιστεί στενότερα με την παραγωγικότητα και ο καθορισμός των μισθών να καταστεί πιο ευέλικτος προκειμένου να αυξηθούν οι δυνατότητες προσαρμογής της οικονομίας. Έχουν ληφθεί ορισμένα στοχοθετημένα μέτρα για να μειωθεί το εργατικό κόστος για συγκεκριμένες ομάδες και να περιοριστούν οι διαφορές μεταξύ μεικτών και καθαρών μισθών στο κατώτερο επίπεδο της μισθολογικής κλίμακας. Ωστόσο, η πλήρης εξάλειψη των διαφορών θα απαιτήσει επιπλέον ενέργειες που βασίζονται στη μεταρρύθμιση του συστήματος καθορισμού μισθών. Η συσσώρευση μειονεκτήματος κόστους συμβαδίζει με την απώλεια θέσεων εργασίας και, τελικά, θα οδηγήσει σε διόρθωση εάν δεν αντιμετωπιστεί. Άλλοι βασικοί παράγοντες κόστους για τις επιχειρήσεις είναι το ενεργειακό κόστος και το κόστος των ενδιάμεσων επιχειρηματικών υπηρεσιών, το οποίο είναι σε πολύ μεγάλο βαθμό ρυθμιζόμενο και προστατευμένο από τον ανταγωνισμό. Υπάρχουν επίσης σημαντικές δυνατότητες βελτίωσης της μη κοστολογικής διάστασης της εξωτερικής ανταγωνιστικότητας. Για τη διασφάλιση και την ενίσχυση των σημερινών επιπέδων ευημερίας, πρέπει να δοθεί μεγαλύτερη έμφαση στην αύξηση της παραγωγικότητας. Αυτό απαιτεί συνεχή ώθηση προς προϊόντα και συναφείς υπηρεσίες που βρίσκονται σε υψηλότερο σημείο της αξιακής αλυσίδας, μέσω της βελτίωσης των επιδόσεων όσον αφορά την καινοτομία και την αξιοποίηση της Ε&Α. Θα πρέπει να μειωθούν τα διοικητικά εμπόδια και να ληφθούν μέτρα για την προώθηση της επιχειρηματικότητας και την αξιοποίηση του επιχειρηματικού δυναμισμού. Το πολύ χαμηλό ποσοστό σύστασης νέων επιχειρήσεων αποτελεί ένδειξη δυσμενούς επιχειρηματικού κλίματος για νέες δραστηριότητες και επέκταση. Η αύξηση του ανταγωνισμού στους τομείς της λιανικής πώλησης και των επαγγελματικών υπηρεσιών αποτελεί επίσης πρόκληση. Επίσης, η εξάλειψη των σημείων συμφόρησης στις κρατικές υποδομές και η βελτίωση της ποιότητας και της επάρκειας του μετοχικού κεφαλαίου μέσω πρόσθετων επενδύσεων, ιδίως στον τομέα των οδικών και των σιδηροδρομικών υποδομών, αναμένεται να ενισχύσει τη συνολική παραγωγικότητα της χώρας.

               (13)Στο πλαίσιο του Ευρωπαϊκού Εξαμήνου, η Επιτροπή διενήργησε σφαιρική ανάλυση της οικονομικής πολιτικής του Βελγίου και τη δημοσίευσε στην έκθεση του 2015 για τη χώρα. Προέβη επίσης σε αξιολόγηση του Προγράμματος Σταθερότητας και του Εθνικού Προγράμματος Μεταρρυθμίσεων, καθώς και των επακόλουθων ενεργειών σε συνέχεια των συστάσεων που διατυπώθηκαν προς το Βέλγιο τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στο Βέλγιο αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ευρωπαϊκής Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 4 κατωτέρω.

               (14)Στο πλαίσιο αυτής της αξιολόγησης, το Συμβούλιο εξέτασε το Πρόγραμμα Σταθερότητας του Βελγίου και η γνώμη του
                  12
                αποτυπώνεται ειδικότερα στην κατωτέρω σύσταση 1.

               (15)Υπό το πρίσμα της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το Εθνικό Πρόγραμμα Μεταρρυθμίσεων και το Πρόγραμμα Σταθερότητας. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 έως 4 κατωτέρω.

               (16)Στο πλαίσιο του Ευρωπαϊκού Εξαμήνου, η Επιτροπή διενήργησε επίσης ανάλυση της οικονομικής πολιτικής της ζώνης του ευρώ στο σύνολό της. Στη βάση της ανάλυσης αυτής, το Συμβούλιο εξέδωσε ειδικές συστάσεις προς τα κράτη μέλη με νόμισμα το ευρώ. Το Βέλγιο θα πρέπει επίσης να εξασφαλίσει την πλήρη και έγκαιρη εφαρμογή των συστάσεων αυτών,

               ΣΥΝΙΣΤΑ στο Βέλγιο να αναλάβει δράση το 2015 και το 2016 προκειμένου:

               1.Να επιτύχει δημοσιονομική προσαρμογή ύψους τουλάχιστον 0,6 % του ΑΕΠ για την υλοποίηση του μεσοπρόθεσμου στόχου κατά το 2015 και το 2016. Να χρησιμοποιήσει τα έκτακτα κέρδη για να διατηρήσει τον δείκτη χρέους γενικής κυβέρνησης σε κατάλληλη πτωτική τροχιά. Να ολοκληρώσει τη μεταρρύθμιση του συνταξιοδοτικού συστήματος συνδέοντας την εκ του νόμου προβλεπόμενη ηλικία συνταξιοδότησης με το προσδόκιμο ζωής. Να συμφωνήσει σχετικά με εφαρμοστέα κατανομή δημοσιονομικών στόχων σε όλα τα επίπεδα κυβέρνησης.

               2.Να εγκρίνει και να εφαρμόσει μια σφαιρική φορολογική μεταρρύθμιση, με τη διεύρυνση της φορολογικής βάσης, τη μεταστροφή της φορολογικής επιβάρυνσης από την εργασία και την εξάλειψη μη αποδοτικών φορολογικών δαπανών.

               3.Να βελτιώσει τη λειτουργία της αγοράς εργασίας μειώνοντας τα οικονομικά αντικίνητρα στην εργασία, αυξάνοντας την πρόσβαση στην αγορά εργασίας για συγκεκριμένες ομάδες-στόχους και αντιμετωπίζοντας την έλλειψη και την αναντιστοιχία δεξιοτήτων.

               4.Να αποκαταστήσει την ανταγωνιστικότητα διασφαλίζοντας, σε διαβούλευση με τους κοινωνικούς εταίρους και σύμφωνα με τις εθνικές πρακτικές, την εξέλιξη των μισθών σύμφωνα με την παραγωγικότητα.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 209 της 2.8.1997, σ. 1.

                     (2)
                  ΕΕ L 306 της 23.11.2011, σ. 25.

                     (3)
                  COM(2015) 252

                     (4)
                  P8_TA(2015)0067, P8_TA(2015)0068, P8_TA(2015)0069.

                     (5)
                  ΕΕ L 140 της 27.5.2013, σ. 11.

                     (6)
                  C(2014) 8800 final

                     (7)
                  COM(2014) 902.

                     (8)
                  COM(2014) 904.

                     (9)
                  SWD(2015) 21 final/2

                     (10)
                  COM(2015) 112.

                     (11)
                  Το διαρθρωτικό ισοζύγιο όπως υπολογίστηκε εκ νέου από την Επιτροπή με βάση τα στοιχεία του Προγράμματος Σταθερότητας και σύμφωνα με την από κοινού συμφωνηθείσα μεθοδολογία.

                     (12)
                  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.